title: Giuseppe Tartini

text: Vuonna 1721, lähes 30-vuotiaana, Tartini nimitettiin Antonius Padovalaisen basilikan orkesterin johtajaksi. Tuossa virassa hän pysyi kunnes jäi eläkkeelle vuonna 1765. Työsuhteen ehdot sallivat hänen ottaa myös ulkopuolisia toimeksiantoja. Hän oli tunnettu ja sai kutsuja esiintymään suurissa eurooppalaisissa kaupungeissa, mutta pysytteli enimmäkseen Italiassa. Vuoden 1723 alussa hän otti työtehtäviä vastaan Prahasta, mutta palasi takaisin Padovaan vuonna 1726. Pohjoinen ilmasto ei miellyttänyt miestä. Italiankiertueella noin vuonna 1940 hän kärsi käsivammasta ja vähensi sen jälkeen konsertointia.


title: Giuseppe Tartini

text: Vuonna 1728 Tartini avasi Padovassa viulukoulun, “"Scuola di Nazioni"”, jonka maine tuli tunnetuksi kaikkialla Euroopassa. Hän kehitti oppilaiden keskuudessa suositun systemaattisen opetusmetodin. Monista hänen oppilaistaan tuli tunnettuja viulunsoittajia, jotka omaksuivat Tartinin opit. Hänen oppilainaan olivat muun muassa Pugnani ja Pietro Nardini. Leopold Mozart lainasi vapaasti Tartinin sääntöjä tutkielmassaan vuonna 1756. Tartini lähestyi viulua ja viulunsoittoa myös tieteellisesti. Hänen kirjastonsa käsitteli laajasti musiikkia, filosofiaa, uskontoa ja matematiikkaa. Hän perehtyi vakavasti esimerkiksi akustiikkaan. Tartinin soittotaitoa pidettiin merkittävänä sekä teknisen osaamisen että lyyrisen laadun osalta. Giuseppe Tartini oli vakava, harkitsevainen, tieteisiin suuntautunut, ja häntä arvostettiin sekä filosofina että muusikkona. Tapaa, jolla hän soitti adagion, pidettiin jäljittelemättömänä.


title: Giuseppe Tartini

text: Vuonna 1769 vanha oppilas ja hyvä ystävä Nardini palasi Padovaan sairaan ystävänsä Tartinin tueksi. Tartinin vaimo oli kuollut edeltävänä vuonna. Toinen ystävä, sellisti Antonio Vandini, tuli myöskin Giuseppen avuksi, ja oletettavasti merkitsi ylös Tartinin elämän varhaisia vaiheita. Tartini kuoli Padovassa helmikuussa 1770. Tartini oli eläessään julkaissut akustiikkaa käsitteleviä tutkielmia, ohjemateriaalia ja lukuisia sävellyksiä. Suuri osa hänen sävellyksistään oli vielä käsikirjoituksina.


title: Giuseppe Tartini

text: Tartinin tunnetuin ja hyvin vaativa, noin 15 minuutin pituinen teos kulkee nimellä Paholaistrillisonaatti (), varsinaiselta nimeltään viulusonaatti, Bg5, g-molli. Sonaatin kutsumanimen antoi Tartini itse: Hän väitti nähneensä erittäin vilkkaan unen, jossa paholainen soitti hänelle viulua hurjalla ja taidokkaalla tavalla. Herättyän kesken unen Tartini kirjoitti sävelmän muistiin, mutta pahoitteli myöhemmin sitä, että sävelteos on vain pelkkä varjo itse paholaisen soitosta, jota Tartini ei kyennyt tallentamaan paperille.


title: Giuseppe Tartini

text: Tarinan mukaan vuonna 1765 tai -66, pari vuotta ennen kuolemaansa, Tartini kertoi sonaatin synnystä ranskalaiselle astronomille Jerome Lalande. Lalande julkaisi tarinan kirjassaan "Voyage d’un Français en Italie" (1769).


title: Giuseppe Tartini

text: Jää epävarmaksi milloinka Tartini tämän sonaatin sävelsi. Lalanden mukaan se sävellettiin vuonna 1713, mutta kehittyneen tyylinsä vuoksi musiikkihistorioitsijat sijoittavat sävelmän aikaisintaan vuoteen 1745. Sonaattia ei julkaistu ennen kuin melkein 30 vuotta säveltäjän kuoleman jälkeen vuonna 1798, viulisti Pierre Baillot'n toimesta. Sävellyksessä on mukana osuus bassosoittimelle kuten sellolle. Miksi Tartini kertoi hurjan tarinansa vasta vähän ennen kuolemaansa? Tartini varjeli yksityisyyttään ja piti ajatuksensa itsellään. Partituureihinkin hän kirjoitti huomautuksiaan vain koodattuna; koodi osattiin purkaa vasta vuonna 1935. Jos Tartini olisi kertonut tarinansa, hän olisi voinut joutua naurunalaiseksi ja kertomus olisi saattanut olla uskonnolisen skandaalin aihe, mikä olisi vaarantanut hänen maineensa ja elantonsa. Tartinin luonnollinen mieltymys varjella yksityisyyttään ja säilyttää tarhdikkuus olisivat vaatinen Tartinia vaikenemaan unestaan. Jos hän halusi kuitenkin jättää tarinansa jälkipolville, hän kertoisi tarinansa vasta tuntiessaan vuosiensa käyvän vähiin ja saadessaan uskoutua luotettavalle ihmiselle, joka ei alkaisi kauhistella. Lisäksi Lalande julkaisi tarinan ranskaksi, joten kestäisi jonkin aikaa ennen kuin se kulkeutuisi Italiaan.


title: Giuseppe Tartini

text: Tartini sävelsi g-mollille myös toisen viulusonaatin, Op. 1 Nro. 10 eli "Didone abbandonata" eli "Hyljätty Dido".


title: Giuseppe Tartini

text: Pahoilaistrillisonaatin vaikutusta voi nähdä Chopinin Preludi nro. 27:ssä ja se toimi pohjana Cesare Pugnin baletille "Le violon du diable" vuonna 1849.


title: Giuseppe Tartini

text: H. P. Blavatsky käyttää Tartinin tarinaa osana kertomustaan ""Viulu, jolla oli sielu"" ("Okkultisia tarinoita", s. 71–72, 2008, ISBN 978-952-9834-55-6). Blavatskyn kertomus väittää, että Tartini kuoli eräänä sapattiyönä oman demoninsa kuristamana. Tartini oli oppinut demonilta miten hän saisi viuluunsa ihmisäänen sulkemalla siihen manausten avulla nuoren neidon sielun. Neito oli rakastanut Tartinia saamatta vastarakkautta. Blavatskyn tarinassa esiintyy henkilönä myös Niccolò Paganini, jonka ylimaallisen taiturimainen viulunsoitto on vielä saatanallisempaa alkuperää: hän on murhannut saadakseen viuluunsa ihmisääniä ja tehnyt viimeisen uhrinsa suolista viuluunsa kielet.


title: Alessandro Scarlatti

text: Pietro Alessandro Gaspare Scarlatti (2. toukokuuta 1660 Palermo – 24. lokakuuta 1725 Napoli) oli italialainen säveltäjä. Hän sävelsi muun muassa oratorioita ja oopperoita.


title: Alessandro Scarlatti

text: Scarlatti lähetettiin noin 12-vuotiaana Roomaan, missä häneen vaikutti erityisesti Bernardo Pasquini. Hänen ensimmäinen oopperansa "Gli equivoci nel sembiante" (1679) johti hänet Ruotsin kuningatar Kristiinan suosioon. Scarlatti sävelsi Kristiinalle teoksen "L’honestà negli amori" (1680) ja työskenteli tämän palveluksessa vuoteen 1684. Vuosina 1684–1702 hän työskenteli Napolissa ja sen jälkeen Firenzessä ja Roomassa.


title: Alessandro Scarlatti

text: Hän opiskeli musiikkia Giacomo Carissimin johdolla. Myös kahdesta Scarlattin pojasta, Domenico Scarlattista ja Pietro Filippo Scarlattista, tuli tunnettuja säveltäjiä. Hänen veljensä oli Francesco Scarlatti.


title: Ars nova

text: Ars nova on myöhäiskeskiajalla vaikuttanut musiikkityyli, joka sai nimensa Philippe de Vitryn kirjoittamasta saman nimisestä teoksesta. Ars nova -tyylin merkittävin säveltäjä oli de Vitryn ohella ranskalainen Guillaume de Machaut.


title: Ars nova

text: 1300-luvulla Euroopassa tapahtui lukuisia mullistuksia suhteellisen rauhallisen 1200-luvun jälkeen. Syitä talouden alamäkeen ja epäväkauteen olivat ilmaston tilapäinen kylmeneminen, musta surma joka tappoi miltei kolmasosan Euroopan väestöstä ja useat pitkäkestoiset sodat kuten esimerkiksi satavuotinen sota Englannin ja Ranskan välillä. Kirkko ajautui myös kriisiin paavien Avignonin vankeuden ja suuren skisman myötä. Yhteiskunnalliset mullistukset vaikuttivat myös aikansa musiikkielämään ja aikaansaivat uusien musiikkityylien syntymisen.


title: Ars nova

text:
Noin vuodelta 1320 peräisin oleva, ilmeisesti säveltäjän, runoilijan ja lopulta Meauxin piispan, Philippe de Vitry kirjoittama kirja "Ars nova" antoi nimensä uudelle ranskalaiselle musiikkityylille, joka kesti aina 1400-luvun alkuun asti. Ars novalle ominaiset piirteet syntyivät kahdesta uudesta rytmien merkitsemiseen liittyvästä keksinnöstä: nuottien pituuksia ryhdyttiin jakamaan kaksijakoisesti (epätäydellisesti) perinteiseen kolmijakoisen ("täydellisen") jaon rinnalla ja toinen mahdollisti siihen asti lyhyimmät pituusarvon,"semibreven", jakamisen pienempiin aikayksiköihin minimeihin. "Jehan des Murs" esitteli noin vuoden 1340 tietämillä vielä yhden merkittävän nuottikirjoitukseen liittyvän innovaation eli mensuraalinotaation, joka on modernin tahtilajimerkinnän edeltäjä.
Nämä keksinnöt mahdollistivat musiikin säveltämisen uusiin tahtilajeihin ja suuremman rytmisen joustavuuden teoksissa. Phillippe de Vitry käytti näitä menetelmiä säveltämissään isorytmisissä moteteissa.
Ars novassa käytettiin myös vapaammin epäpuhtaita intervalleja, terssejä ja sekstejä, kuin aikaisemmassa musiikissa. Vaikka nämä intervallit tuli edelleen purkaa puhtaisiin kvartteihin tai kvintteihin, ne saattoivat kestää pitempään tai niiden purkamista saatettiin pitkittää. Oktaavit ja rinnakkaiset kvintit olivat kuitenkin edelleen yleisiä, mikä erotti tämän musiikin seuraavan vuosisadan renessanssimusiikista.


title: Oro

text: Oro (Northern Province) on maakunta Papua-Uudessa-Guineassa. Sen pääkaupunki on Popondetta. Maakunnan pinta-ala on 22 800 neliökilometriä ja asukasluku 186 309 (2011).


title: Oro

text: Tufin seudulla on kapeita, vuonoja muistuttavia lahtia. Maakunnassa sijaitsee muun muassa toimiva tulivuori Mount Lamington.


title: Oro

text: Orossa käytiin ankaria taisteluja kulkuväylästä Port Moresbyyn toisessa maailmansodassa. Erityisesti taisteluja käytiin Bunassa, Gonassa ja Sananandassa.


title: Oro

text: Oro on valtion ainoa maakunta, jossa Anglikaaninen kirkko on enemmistönä. Maakunnan tärkein teollisuustuote on öljypalmu.


title: Oro (täsmennyssivu)

text: Oro voi tarkoittaa ainakin seuraavia asioita:


title: Oro (mytologia)

text: Oro on hahmo tahitilaisessa mytologiassa. Hän on sekä sodan että rauhan jumala. Rauhan aikana Oroa kutsutaan nimellä Oro-i-Te-Tea-Moe ("Oro keihäs alhaalla").


title: Oro (mytologia)

text: Oro on Tangaroan ja Hina-Tu-A-Utan poika ja Hoa-Tapun, Toi-Matan, Ai-Tupuain sekä Mahu-Fatu-Raun isä.


title: Filoimea Telito

text: Filoimea Telito GCMG, MBE (19. maaliskuuta 1945 – 11. heinäkuuta 2011) oli Tuvalun kenraalikuvernööri vuosina 2005–2010. Hän oli kotoisin Vaitupulta. Hän työskenteli muun muassa pastorina ja koulun rehtorina. Vuonna 2010 hänet nimitettiin Tuvalun kirkon puheenjohtajaksi.


title: Bernd Alois Zimmermann

text: Bernd Alois Zimmermann (20. maaliskuuta 1918 – 10. elokuuta 1970) oli saksalainen säveltäjä. Hänen tärkeimpiä teoksiaan ovat muun muassa ooppera "Die Soldaten", "Requiem für einen jungen Dichter" ja lukuisat orkesteri- ja kamarimusiikkiteokset. Hän teki itsemurhan vuonna 1970.


title: Adžaria

text: Adžaria (), virallisesti Adžarian autonominen tasavalta () on autonominen alue Georgiassa Mustanmeren rannalla. Alue rajoittuu etelässä Turkkiin.


title: Adžaria

text: Adžaria oli antiikin aikana osa Kolkhista ja Iberian kuningaskuntaa. Kreikkalaisten valloitettua alueen 400-luvulla eaa. se joutui Rooman haltuun 100-luvulla eaa. Siitä tuli osa Egrisiä ennen yhdistymistä Georgian kuningaskuntaan 800-luvulla. Osmanit ottivat alueen haltuunsa 1614 ja käännyttivät Adžarian väestöön islamiin seuraavien 260 vuoden aikana. Alue luovutettiin Venäjälle 1878.


title: Adžaria

text: Lyhyen turkkilaisten ja brittiläisten joukkojen miehityksen jälkeen 1918–1920 Adžaria liitettiin Georgiaan 1920. Ankaran hallitus luouvutti alueen Georgialle Karsin sopimuksen nojalla, kunhan alueen muslimiväestölle annettaisiin autonomia. Neuvostoliitto perusti Adžarian ASNT:n saman sopimuksen nojalla. Stalin kuitenkin sorti alueen muslimiväestöä.


title: Adžaria

text: Neuvostoliiton hajottua 1991 Adžariasta tuli osa juuri itsenäistynyttä Georgiaa. Alue vältti Georgian kaaokseen vetäneen sisällissodan vuosina 1991–1993 sen autoritäärisen johtajan Aslan Abašidzen toimien ansiosta. Vaikka hän säilyttikin maassa järjestyksen ja teki siitä yhden Georgian vauraimmista alueista, häntä on syytetty osallistumisesta järjestäytyneeseen rikollisuuteen – pääasiassa laajamittaiseen salakuljetukseen hänen ja hallituksensa rikastuttamiseksi – sekä ihmisoikeusrikkomuksista. Keskushallinnolla Tbilisissä oli hyvin vähän sananvaltaa Adžarian tapahtumiin.


title: Adžaria

text: Tämä muuttui ruusujen vallankumouksessa, kun Eduard Ševardnadze vaihdettiin oppositiojohtaja Mikheil Saakašviliin, joka ilmoitti taistelevansa separatismia vastaan. Keväällä 2004 Adžariassa puhkesi kriisi, kun keskushallinto yritti saada alueen takaisin valtaansa ja Saakašvilin uhkavaatimukset joukkomielenosoitusten kanssa pakottivat Abašidzen eroamaan toukokuussa 2004. Hän pakeni Venäjälle ja uusi Adžarian autonomiaa koskenut laki astui voimaan, mitä monet kritisoivat käytännössä alueen autonomian lakkauttamiseksi.


title: Adžaria

text: Adžarian autonomisen tasavallan aseman määrittelee Georgian laki Adžariasta ja alueen perustuslaki. Paikallinen lakiasäätävä elin, Adžarian korkein neuvosto (parlamentti), koostuu 30 jäsenestä ja valitaan viideksi vuodeksi kerrallaan. Alueen hallituksen – Adžarian ministerineuvoston – johtajan nimittää Georgian presidentti jolla on myös oikeus hajottaa neuvosto ja hallitus sekä ohittaa paikallisviranomaiset tapauksissa, joissa Georgian perustuslakia ei noudateta.


title: Adžaria

text: Adžaria sijaitsee Mustanmeren kaakkoisrannikolla ja ulottuu pienen Kaukasuksen alarinteille. Sillä on rajaa Georgian Gurian ja Samtskhe-Džavakhetin alueiden ja Turkin kanssa. Alueen kapealla rannikkoalangolla on subtrooppinen ilmasto, kun taas vuorilla lumi voi pysyä maassa kuusi kuukautta vuodesta. Mitrala-vuoren alue on koko Kaukasuksen kostein paikka.


title: Adžaria

text: Adžaria jakautuu Batumin piiritasoiseen kaupunkiin* ja viiteen hallinnolliseen piiriin:Adžarian alue sopii teen, sitrushedelmien ja tupakan kasvatukseen. Tärkeitä viljelykasveja ovat lisäksi avokadot, ja karjankasvatus on myös tärkeää. Teollisuuteen kuuluu teen pakkausta, tupakan valmistusta, hedelmä- ja kalasäilykkeiden valmistusta, öljynjalostusta ja laivanrakennusta. Adžariassa on myös ilmastonsa ansiosta terveyskylpylöitä.


title: Adžaria

text: Pääkaupunki Batumi on tärkeä portti mereltä Georgiaan, Armeniaan ja Azerbaidžaniin. Satamaa käytetään mm. öljykuljetuksiin Kazakstanista ja Turkmenistanista. Kaupungin öljynjalostamo käsittelee Kaspianmereltä tulevaa öljyä. Adžaria on myös korvannut Abhasian Georgian turismille tärkeimpänä alueena.


title: Adžaria

text: Adžariassa asuu 376 400 ihmistä. Adžarialaiset ovat georgialaisia, jotka puhuvat georgian kielen paikallista murretta. Adžarialaisista tuli kristittyjä 300-luvulla ja heidät käännytettiin islamiin Osmanien valtakunnan hallinnassa 1600–1800-luvuilla. Monia kristittyjä perinteitä on vielä säilynyt: kakkuja ja moskeijoita saatetaan koristella risteillä ja kirkkoja ja kristittyjä hautausmaita säilytetään tarkasti.


title: Adžaria

text: Adžarian väestö tunnettiin ”georgialaisina muslimeina” Neuvostoliiton vuoden 1926 väestönlaskentaan saakka, jossa ”adžarialaisia” laskettiin olevat 71 000. Myöhemmin heidät luokiteltiin vain georgialaisiksi, sillä Neuvostoliiton väestönlaskennoissa ei kysytty uskontoa. Neuvostovallan kaatuminen on nostanut kristinuskon suosiota alueella erityisesti nuorten keskuudessa. Vuoden 2002 väestölaskennan mukaan islaminuskoisia on 30,6 prosenttia alueen asukkaista ja georgian kirkkoon kuuluvia 64 prosenttia.


title: Adžaria

text: Adžariassa on myös pieni venäläinen (2,4 prosenttia), armenialainen (2,4 prosenttia), kreikkalainen (0,6 prosenttia) ja abhaasivähemmistö (0,4 prosenttia). Georgialaisia on vuoden 2002 väestölaskennan mukaan 93,4 prosenttia väestöstä.


title: Bad Religion

text: Bad Religion on yhdysvaltalainen vuonna 1979 eteläisessä Kaliforniassa perustettu melodista hardcore punkia soittava yhtye. Yhtyeen perustajajäseniä olivat silloin 16-vuotiaat Brett Gurewitz eli Mr. Brett (kitara), Greg Graffin (laulu), Jay Ziskrout (rummut) sekä Jay Bentley (basso). Yhtye liitetään yleisesti 1980-luvun lopun punkrockin esiinmarssin esitaistelijoihin. Useat punk- ja rockyhtyeet ovat uransa jossain vaiheessa ilmoittaneet yhtyeen musiikilliseksi vaikuttajakseen sekä esikuvakseen.


title: Bad Religion

text: Yhtye on tullut tunnetuksi sosiaalisesti tiedostavista sanoituksistaan sekä kyvystä ilmaista ideologiaansa moninaisten kielikuvien, kattavan sanavaraston käytön sekä useassa kappaleessa käytetyn taustalaulun (tunnetaan nimellä "oozin aahs") kautta. Yhtye käsittelee usein kappaleissaan sekä yksilöllistä että poliittista vastuuta. Yhtyeen logo, "Crossbuster", edustaakin näin ollen ennemminkin yksilön vapautta kuin ateismia.


title: Bad Religion

text: Yhtye on urallaan kokenut useita miehistönvaihdoksia. Vain laulaja Greg Graffin on pysynyt koko ajan kokoonpanossa. Tärkein kokoonpanoon vaikuttanut muutos tapahtui vuonna 1994 yhtyeen toisen perustajajäsenen, Brett Gurewitzin, lähdettyä yhtyeestä. Gurewitz liittyi takaisin yhtyeeseen seitsemän vuotta myöhemmin. Hänen poissa ollessaan julkaistut albumit eivät ole niin arvostettuja kuin yhtyeen muu tuotanto.


title: Bad Religion

text: Bad Religion jatkaa edelleen uuden materiaalin julkaisemista ja kiertää maailmaa lukuisten faniensa suureksi iloksi.


title: Bad Religion

text: Suomessa vaikutti 1990-luvulla yhtye nimeltä "Paha Uskonto", joka soitti Bad Religionin kappaleita suomennettuina versioina. Paha Uskonto julkaisi yhden Mini-CD:n, jolla oli kuusi kappaletta.


title: Bad Religion

text: Lukiossa opiskelleet Greg Graffin (laulu), Jay Bentley (basso), Jay Ziskrout (rummut), ja Brett Gurewitz (kitara) perustivat Bad Religionin Los Angelesissa, Kaliforniassa vuonna 1979. Yhtyeen alkuaikojen esikuvia olivat punkyhtyeet kuten Ramones, Black Flag ja The Clash sekä myös Beach Boys, Elvis Costello, Todd Rundgren, The Jam ja Nick Lowe. Myös Jack Kerouacin tuotanto on vaikuttanut alkuaikojen Bad Religionin ideologiaan.


title: Bad Religion

text: Vuonna 1981 yhtye julkaisi ensimmäisen neljän kappaleen EP:nsä Gurewitzin vasta perustaman ja omistaman levy-yhtiö Epitaphin kautta. Vuonna 1982 julkaistiin yhtyeen ensimmäinen kokopitkä albumi How Could Hell Be Any Worse?. Albumin äänitysten aikaan Jay Ziskrout erosi yhtyeestä. Korvaajaksi löydettiin nopeasti Pete Finestone. Levyn julkaisun jälkeen yhtye alkoi saavuttaa pienimuotoista suosiota.


title: Bad Religion

text: Vuonna 1983 yhtye julkaisi albumin Into the Unknown, joka oli fanien yllätykseksi syntetisaattoripohjaista progressiivista rockia. Se oli äärimmäinen pettymys monille ensimmäisistä julkaisuista pitäneille ihailijoille. Yhtye Graffinia lukuun ottamatta on myöhemmin katunut tuon albumin julkaisemista. Levy on virallisesti loppuunmyyty eikä uusintapainosta tulla ikinä ottamaan. 10 000 albumin painos varastoitiin Gurewitzin silloisen tyttöystävän Suzy Shawn autotalliin, josta ne pikkuhiljaa väärinkäsityksen vuoksi myytiin pois. Levystä on myöhemmin tullut keräilyharvinaisuus ja osa ihailijoista on myös ilmoittanut todella pitävänsä siitä. Levyä myydään nykyään Ebayssa noin sadan Yhdysvaltain dollarin hintaan, mutta myytävänä olevat levyt ovat usein piraatteja. Yleisimmin piraattilevyn tunnistaa levyn kannessa olevan sumun väristä: aidossa sumu on punertavaa, piraatissa sinertävää.


title: Bad Religion

text: Vuoden 1984 aikana Greg Hetson (kitara) saapui korvaamaan huumevieroitukseen joutunutta Gurewitzia. Hetson oli aikaisemmin soittanut Circle Jerksissä ja soittanut kitarasoolon How Could Hell Be Any Worse? -albumin kappaleessa "Part III". Yhtye julkaisi pian uuden levyn: Back to the Known EP:n, jolla yhtye palasi takaisin alkuperäiseen punkahtavaan "soundiinsa". Nopeasti levyn julkaisun jälkeen, vuoden 1985 alussa, yhtye hajosi.


title: Bad Religion

text: Vuoden 1986 aikana yhtye palasi pikkuhiljaa takaisin yhteen Back to the Known, aikaiseen kokoonpanoon Graffinin soitettua Bentleylle ja pyydettyä tätä palaamaan. Bentley suostui palaamaan yhden keikan ajaksi Graffinin vakuutettua että settilista tulisi koostumaan pääasiassa "How Could Hell Be Any Worse?":n kappaleista. Bentley liittyi keikan jälkeen takaisin yhtyeen vakiokokoonpanoon koska omin sanoin oli "taas nauttinut lavalla olostaan niin paljon". Gurewitz oli äskettäin myös päässyt pois vieroitushoidosta ja suostuteltiin nopeasti palaamaan kokoonpanoon. Pete Finestone palasi rumpuihin ja Greg Hetsonin palattua kitaran varteen Bad Religion oli jälleen koossa.


title: Bad Religion

text: Paluun tehnyt yhtye julkaisi uuden albumin, Sufferin vuonna 1988 ja teki näin näyttävän paluun Kalifornian punkpiireihin. Albumia pidetään yleisesti yhtyeen parhaana ja se sai esimerkiksi Flipsideltä sekä Maximum Rock'n'Rollilta "Vuoden albumi" -palkinnon. Albumilla oli merkittävä vaikutus moniin Etelä-Kalifornian nuoriin yhtyeisiin.


title: Bad Religion

text: Seuraavat albumit "No Control" (1989), "Against the Grain" (1990) ja "Generator" (1992) kasvattivat yhtyeen suosiota entisestään. Pete Finestone erosi yhtyeestä ennen "Generatorin" valmistumista keskittyäkseen toiseen yhtyeeseensä The Fishermeniin, joka oli juuri kirjoittanut levytyssopimuksen kansainvälisen levy-yhtiön kanssa. Finestonen lähdettyä Bobby Schayer löytyi nopeasti uudeksi rumpaliksi.


title: Bad Religion

text: Vuonna 1991 Bad Religion julkaisi kokoelmalevyn "80-85", jolle niputettiin esikoisalbumi "How Could Hell Be Any Worse?", kaksi EP:tä, "Bad Religion" ja "Back to the Known" sekä "Public Service" -EP:llä julkaistut kolme uutta biisiä. Kokoelmalla ei julkaistu ainoatakaan "Into the Unknownilla" julkaistua kappaletta. "80-85" on nykyään keräilyharvinaisuus, eikä uusia painoksia julkaista. Vuonna 2004 Epitaph julkaisi remasteroidun version albumista "How Could Hell Be Any Worse?". Levy sisälsi lisäksi samat kappaleet kuin "80-85".


title: Bad Religion

text: Valtavirran omaksuttua uudet musiikkityylit, kuten alternative rockin ja grungen, Bad Religion jätti alkuperäisen levy-yhtiönsä Epitaphin ja liittyi monikansalliseen Atlantic Recordsiin. Atlantic julkaisi nopeasti uudelleen Bad Religionin seitsemännen studioalbumin "Recipe for Haten" vuonna 1993. Vuoden 1994 julkaisun "Stranger Than Fiction"in jälkeen Gurewitz erosi yhtyeestä. Virallinen selitys oli, että levy-yhtiö Epitaphin pyörittämiseltä ei enää riittänyt aikaa yhtyetoimintaan. Epitaph oli juuri julkaissut The Offspringin "Smash"-menestysalbumin, joka teki yhtyeestä yhden 1990-luvun suosituimmista pop-punkryhmistä. Yleisesti oli kuitenkin tiedossa että Gurewitz, kuten osa faneistakin, syytti Bad Religionin muita jäseniä kaupallistumisesta, jätettyään Gurewitzin pienen levy-yhtiön lähtiessään Atlantic Recordsille.


title: Bad Religion

text: Gurewitzin sekä muun yhtyeen välinen välirikko oli ilmeinen, ja jännitteen kasvaessa entisestään Graffin esimerkiksi lauloi uusia sanoituksia keikoilla, kuten ""I want to know where Brett gets his crack?"" (Haluan tietää mistä Brett ostaa crackinsä) tai ""I want to know why Gurewitz cracked"" (Haluan tietää miksi Gurewitz murtui, crack=murtua). Uudet sanoitukset oli kätketty "Stranger Than Fiction" -kappaleen sanoihin. Sanoituksissa viitattiin Gurewitzin huumeongelmaan, jonka kanssa hän oli taistellut jo vuosia. Gurewitz on ollut riippuvainen heroiinista ja crackista. Brett on kertonut huumeongelmastaan kiertuedokumentti "Along the Way"lla julkaistulla haastattelulla. Tällä hetkellä hän on raitis eikä kärsi riippuvuuksista. Vastaukseksi entisen yhtyeensä vihjailuun, Gurewitz levytti uuden yhtyeensä Daredevilsin kanssa kappaleen Hate You, jonka on myöhemmin kerrottu olleen suunnattu Jay Bentleylle.


title: Bad Religion

text: Kitaristin paikan yhtyeessä Gurewitzin eron jälkeen otti Brian Baker. Gurewitzin eron jälkeen yhtyeen uusien kappaleiden kirjoitusvastuu siirtyi yksinomaan Greg Graffinille.


title: Bad Religion

text: Bad Religion jatkoi ilman Gurewitzia ja julkaisi kolme albumia, "The Gray Race" (1996), "No Substance" (1998) ja "The New America" (2000).


title: Bad Religion

text: Graffinille aikaisemmin tärkeänä innoituksen lähteenä toiminut Todd Rundgren saatiin tuottamaan "The New America" -albumi. ""Todd oli sensaatio underground piireissä vuonna 1974. Tämä kaveri teki popmusiikkia sellaisella tavalla että sitä ei radiossa voitu soittaa. Suuri osa musiikillisesta identiteetistäni paketoitui häntä kuunnellessani.""


title: Bad Religion

text: Lopputuloksesta ei kuitenkaan tullut halutunlaista. Yhtyeen mielenkiinto Rundgrenia kohtaan alkoi kadota hänen huonon asenteensa vuoksi. Jay Bentley kertoi myöhemmin: ""Minusta tuntui ettemme edenneet mihinkään ja Greg koki asian samoin. Todd ei pitänyt Gregistä, ja se suututti Gregiä suunnattomasti. Hän oli tavannut idolinsa, joka paljastui todelliseksi kusipääksi. Minusta tuntui, että Todd ei välittänyt paskan vertaa mistään.""


title: Bad Religion

text: Näihin aikoihin Bobby Schayer joutui jättämään yhtyeen vakavan olkapäävamman vuoksi. Schayerin tilalle löytyi nopeasti Brooks Wackerman, joka oli aikaisemmin soittanut Suicidal Tendenciesiessä sekä The Vandalsissa. Koska yhtyeen suosio oli laskenut rankasti, Bad Religion jätti Atlantic Recordsin vuonna 2001 ja palasi Epitaphille.


title: Bad Religion

text: Brett Gurewitz liittyi takaisin yhtyeeseen juuri ennen "The Process Of Belief" albumin nauhoitusprosessia vuonna (2002). Graffin kertoi myöhemmin: ""Osaltani voin kertoa hieman pettyneeni Brettin lähdettyä aikoinaan yhtyeestä, mutta meidän välillämme ei koskaan ollut mitään ylitsepääsemättömiä erimielisyyksiä. Samaa en voi sanoa muista yhtyeen jäsenistä. Halusimme kuitenkin molemmat taas yrittää kirjoittaa uusia kappaleita vanhaan hyvään malliin.""


title: Bad Religion

text: Seuraava albumi "The Empire Strikes First" julkaistiin kesäkuussa 2004. Molemmat albumit, "The Empire Strikes First" sekä "The Process Of Belief", ovat arvostettuja fanien ja kriitikoiden puolesta ja niitä pidetään paluuna vanhaan hyväksi koettuun tyyliin. Albumit ovat selkeästi vastapainoa Atlanticin aikaisiin pettymyksiin.


title: Bad Religion

text: Samana vuonna Epitaph julkaisi digitaalisesti re-masteroidut versiot aikaisemmista albumeistaan ("How Could Hell Be Any Worse?", "Suffer", "No Control", "Against the Grain" ja "Generator"). "How Could Hell Be Any Worse?" -uudelleenjulkaisu sisälsi myös "80-85":lla julkaistut kappaleet.


title: Bad Religion

text: Maaliskuun 7. päivä vuonna 2006 julkaistiin ensimmäinen live-DVD "Live at the Palladium". Julkaisu sisälsi yhtyeen live-esiintymisen vuoden 2004 loppupuolella Hollywood Palladiumissa. DVD:llä on lisäksi haastatteluja, musiikkivideoita sekä valokuvagalleria.


title: Bad Religion

text:
Greg Graffin julkaisi toisen soloalbuminsa "Cold as the Clayn" heinäkuun 11. päivä vuonna 2006.
2013-2015
2015-


title: Batumi

text: Batumi (, aiemmim myös "Batum" tai "Batoum") on Adžarian autonomisen tasavallan pääkaupunki Georgian lounaisosassa Mustanmeren rannikolla. Kaupungissa on Georgian tilastoksekuksen vuoden 2014 arvion mukaan 161 200 asukasta ja sen pinta-ala on 19 neliökilometriä.


title: Batumi

text: Batumissa on Georgian tärkeimpiin kuuluva satama, ja vaikka Kutaisi on asukasluvulla mitaten maan toiseksi suurin kaupunki Tbilisin jälkeen, Batumia pidetään usein maan toiseksi merkittävimpänä keskuksena, joka muodostaa poliittisen ja kulttuurillisen vastapainon Tbilisille.


title: Batumi

text: Batumi sijaitsee vain muutaman kymmenen kilometrin päässä Turkin rajalta ja toimii siten myös porttina Georgiaan. Transkaukasian rautatien haara ja Baku–Batumi-öljyputki päättyvät kaupunkiin. Batumin subtrooppinen ilmasto ja merenrantasijainti tekevät siitä suositun lomakohteen.


title: Batumi

text: Batumi on Georgian vanhimpia kaupunkeja. Se perustettiin jo ennen ajanlaskun alkua 300-400 eaa. Nimi Batumi arvellaan juontuvan kreikankielen sanasta, joka tarkoittaa syvää. Kreikkalainen filosofi Aristoteles (384–322 eaa) ja muut aikalaiset kutsuivat paikkaa nimellä “Pontus Bathea”. Antiikin aikaan seudun asukkaat kävivät kauppaa naapurimaiden ja laivamatkan päässä olevien kanssa.


title: Batumi

text: Rooman keisari Hadrianus (117–138 jkr) perusti Batumiin myös sotilasleirin. Batumi on aina ollut strategisesti tärkeä sijainniltaan. Roomalaiset rakensivat mm. Gonio linnoituksen (tunnetaan myös nimellä Apsaros tai Apsaruntos) 15 km Batumista etelään Chorokhi joen suulle.Ottomaanit hallitsivat aluetta aina 1700-luvulle saakka, ja myös Batumi oli miehitetty. Turkki-Venäjä sodan (1877-1878) jälkeen Batumista tuli osa Georgiaa.


title: Greymouth

text: Greymouth on kaupunki Uuden-Seelannin Eteläsaarella. Se sijaitsee West Coastin alueella. Greymouthissa asuu noin 20 prosenttia koko West Coastin väestöstä. Kaupunki sijaitsee Grey River -joen suulla.


title: Greymouth

text: Maorit, jotka asuttivat nykyisen Greymouthin aluetta ennen eurooppalaisten tuloa, kutsuivat sitä nimellä "Mawhera". Eurooppalaiset asuttivat alueen 1800-luvulla. Greymouth oli alueen suurin hiilisatama joka menetti asemansa vasta 1970 luvulla saarelta löytyneen suuren kaasuesiintymän vuoksi.


title: Timaru

text: Timaru (maoriksi "Te Tihi-o-Maru") on satamakaupunki Uuden-Seelannin Eteläsaarella. Se sijaitsee 160 kilometriä Christchurchistä etelään ja 200 kilometriä Dunedinista pohjoiseen. Timaru sijaitsee Tyynenmeren rannikolla.


title: Timaru

text: Nimi Timaru tulee maorin kielen sanasta 'Te Maru', joka tarkoittaa turvapaikkaa. Timarun alue asutettiin 1800-luvulla. Vuonna 1859 alueelle perustettiin kaksi kaupunkia, Government Town ja Rhodestown. Vuonna 1868 ne yhdistyivät Timaruksi.


title: Kura

text: Kura (, , ) on joki Etelä-Kaukasiassa. Sen lähde on Itä-Turkissa, mistä se virtaa Georgian kautta Azerbaidžaniin, jossa siihen yhtyy oikealta sivujoki Araks, ja laskee Kaspianmereen. Joen pituus on 1 364 kilometriä.


title: Kura

text: Joidenkin määrittelyjen mukaan Kura muodostaa Aasian ja Euroopan rajan Suramin solan kohdalta alkaen.


title: Kura

text: Vanhoissa asiakirjoissa joki tunnetaan nimellä Cyrus. Joen georgialainen nimi "Mtkvari" tarkoittaa ”hidasta”.


title: Kura

text: Kura oli aiemmin purjehduskelpoinen Tbilisiin asti, mutta siihen rakennettujen vesivoimaloiden myötä joki on madaltunut ja sen virtaus on hidastunut.


title: Dunedin (Uusi-Seelanti)

text: Dunedin on Uudessa-Seelannissa sijaitseva kaupunki, jossa oli vuonna 2018 noin 104 500 asukasta. Se sijaitsee Eteläsaarella ja on väkiluvultaan Uuden-Seelannin seitsemänneksi suurin kaupunki. Kaupunki sijaitsee Tyynenmeren rannikolla.


title: Dunedin (Uusi-Seelanti)

text: Dunedin perustettiin vuonna 1848. Siellä avattiin vuonna 1869 Otagon yliopisto ja se on yksi näin yksi Uuden-Seelannin neljästä asutuskeskuksesta Aucklandin, Christchurchin ja Wellingtonin ohessa.


title: Dunedin (Uusi-Seelanti)

text: Dunedin on saanut nimensä Skotlannin pääkaupungin Edinburghin mukaan. Edinburghin gaelinkielinen nimi on Dùn Èideann. Uuden-Seelannin Eteläsaarella on muutenkin paljon skotlantilaisia vaikutteita sinne muuttaneiden skotlantilaisten siirtolaisten johdosta.


title: Saattuetukialus

text: Saattuetukialus tai saattuelentotukialus on pienehkö lentotukialustyyppi, joka kehitettiin toisen maailmansodan alussa torjumaan sukellusveneiden uhkaa Atlantin taistelussa.


title: Saattuetukialus

text: Ensimmäinen saattuetukialus oli "HMS Audacity", joka oli muunnettu vallatusta saksalaisesta kauppalaivasta "MV Hannover" ja otettu käyttöön heinäkuussa 1941. Sitä seurasivat laivat "Activity", "Pretoria Castle", jne. Myöhemmin "Audacity" oli mallina Yhdysvaltojen rakennuttamille saattuetukialuksille, joista ensimmäinen oli USS "Long Island" (AVG-1).


title: Saattuetukialus

text: Yhdysvaltojen palveluksessa alukset luokiteltiin ensin "apulentokonesaattuealuksiksi" ja sitten "apulentotukialuksiksi" ennen kuin laivasto päätyi luokkaan saattuetukilaiva ja niille annettiin luokituslyhenne "CVE".


title: Saattuetukialus

text: Saattuetukilaivat olivat tyypillisesti pituudeltaan noin 150 metriä, joka ei ole kuin vähän yli puolet samanaikaisien lentotukialuksien 300 metrin pituudesta, mutta ovat vain alle kolmanneksen kooltaan. Tyyppillinen saattuetukialus on uppoamaltaan noin 8 000 tonnia verrattuna lentotukialuksen lähes 30 000 tonniin. Saattuetukialuksissa oli yksi hydraulinen katapultti kun taas keskikokoisissa ja suurissa lentotukialuksissa niitä oli kaksi, mutta pysäytyskaapelijärjestelmä oli sama. Lentokonehangaari oli vain kolmannes lentokannen pituudesta ja käytössä oli vain yksi lentokonehissi. Lentokoneiden lentoonlähtö- ja laskeutumisproseduurit olivat samat kuin suuremmilla lentotukialuksilla. Saattuetukialusten komentosiltatornit olivat pieniä ja sijoittuivat paljon savupiippujen etupuolelle kun taas normaalikokoisissa lentotukialuksissa savupiiput oli sijoitettu komentosiltatorniin. Miehistön määrä oli vähemmän kuin kolmannes suurten tukialusten miehistöstä, mutta silti suurempi kuin useimmissa laivaston aluksissa.


title: Saattuetukialus

text: Saattuetukialukset kehitettiin Yhdistyneen kuningaskunnan toivomuksesta operoimaan Pohjois-Atlantin saattueiden tukena eikä osana laivaston iskuosastoa. Monet rakennetuista saattuetukialuksista vuokrattiin Kuninkaalliselle laivastolle sodan ajaksi lend-lease -lain mukaisesti. Ne täydensivät ja myöhemmin korvasivat kauppalaivoista muutetut lentotukialukset, jotka britit ja hollantilaiset olivat ottaneet hätätoimenpiteenä käyttöön ennen kuin saattuetukialuksia tuli saataville. Kuninkaallinen laivasto käytti niitä sukellusveneiden torjuntaan, vihollisen pitkänmatkan lentokoneiden torjuntaan, partiointiin ja tiedusteluun sekä lentokoneiden kuljettamiseen. Vuokrattuja laivoja muokattiin Pohjois-Atlantin olosuhteisiin ja arktisia saattueita varten, jolloin esimerkiksi oli tarpeellista olla suljettu lentokonehangaari.


title: Saattuetukialus

text: Yli 100 saattuetukilaivaa laskettiin vesille tai muunnettiin sodan aikana. Näistä kuusi, (HMS "Nairana", HMS "Campania", HMS "Activity", HMS "Pretoria Castle", HMS "Vindex" ja HMS "Audacity"), oli brittiläisiä muunnettuja kauppalaivoja, muiden ollessa yhdysvaltalaista uustuotantoa (ensimmäiset olivat valmistumattomia kauppalaivoja).


title: Saattuetukialus

text: Saattuetukialuksia voidaan käyttää eri tavoin operoinnin suhteen saattuetoiminnassa:


title: Saattuetukialus

text: "HMS Audacity" upotettiin sen operoidessa lähellä saattuetta, ja myöhemmin Amiraliteetti kielsi tämän toimintatavan liian riskialttiina.


title: Saattuetukialus

text: Sodan jälkeen tämän luokan alukset poistettiin käytöstä, koska laivastojen kokoja pienennettiin rauhanajan vaatimuksia vastaaviksi ja laivastot halusivat täten pitää suuremmat ja hyödyllisemmät lentotukialukset palveluskäytössä. Jotkut saattuetukialukset konvertoitiin rahtilaivoiksi ja myytiin yksityisille laivanvarustajille.


title: Saattuetukialus

text: Lähes jokaisesta toisen maailmansodan laivatyypistä tai partioveneestä on olemassa yksi kappale museossa tai satamassa jossakin päin Yhdysvaltoja paitsi saattuetukialusta tai kevyttä lentotukialusta. Kummankaan luokan laivoista ei ole säilynyt yhtään kappaletta. Kaikki joko tuhoutuivat sodassa tai romutettiin sodanjälkeisinä vuosikymmeninä. Viimeinen saattuetukialus USS "Gilbert Islands" (CVE-107) romutettiin vuonna 1976.


title: Meremere

text: Meremere on pieni, 468 asukkaan kaupunki Waikaton alueella, Uuden-Seelannin Pohjoissaarella. Se sijaitsee Waikato-joen rannalla ja noin 50 kilometriä Hamiltonista pohjoiseen. Kaupungin asukkaista noin 57% on etnisesti maoreja.


title: Meremere

text: Meremeren alueella sijaitsi maorien puolustusasema maorisotien aikana, ja siellä oli sijoitettuna noin 1 000 maorisotilasta Wiremu Tāmihanan alaisuudessa. Loka-marraskuussa 1863 britit valtasivat alueen.


title: Kakanui

text: Kakanui on kaupunki Uuden-Seelannin Eteläsaarella. Se sijaitsee neljätoista kilometriä Oamarun kaupungista etelään. Kakanuin läpi virtaa samanniminen joki. Joen eteläpuolella sijaitsevaa Kakanuin aluetta kutsutaan nimellä Taranui tai Etelä-Kakanui.


title: Cookinsalmi

text: Cookinsalmi () on salmi, joka erottaa Uuden-Seelannin Pohjoissaaren ja Eteläsaaren toisistaan ja yhdistää Tasmaninmeren eteläiseen Tyyneenmereen. Salmen pohjoisrannalla sijaitsee Uuden-Seelannin pääkaupunki Wellington. Salmen leveys kapeimmalta kohdaltaan on noin 22 kilometriä ja keskisyvyys 128 metriä.


title: Cookinsalmi

text: Salmi on nimetty sen läpi alkuvuodesta 1770 purjehtineen James Cookin mukaan. Uuden-Seelannin alkuperäiskansan maorien nimi salmelle on "Raukawa Moana".


title: Cookinsalmi

text: Selkeällä säällä vastaranta näkyy hyvin salmen ylitse. Salmen yli kulkee jatkuva säännöllinen lauttaliikenne Wellingtonista Eteläsaaren pieneen Pictonin kaupunkiin. Salmessa on vahvoja ja levottomia virtauksia erityisesti etelästä puhaltavien voimakkaiden tuulien vuoksi.


title: Attalus

text: Attalus (; ensimmäinen vuosisata jaa.) oli roomalainen stolaiseen koulukuntaan kuulunut filosofi. Hän eli keisari Tiberiuksen aikana. Sejanus riisti häneltä hänen omaisuutensa ja pakotti hänet viljelemään maata (Senec. "Suas". 2. p. 17, ed. Bip.)


title: Attalus

text: Attalus oli stoalaisen filosofi Senecan opettaja. Seneca lainaa opettajaansa usein, ja puhuu hänestä hyvin myönteiseen sävyyn ("Comp. Nat. Quaest". ii. 50, Ep. 9, 63, 67, 72. 81, 109). Seneca vanhempi kuvailee häntä ("Suets". I.e.) hyvin kaunopuheiseksi mieheksi ja aikansa kaikkein terävä-älyisimmäksi filosofiksi.


title: Attalus

text: Attaluksen tiedetään kirjoittaneen ainakin teoksen salamoinnista ("Nat. Quaest". ii. 48), ja on oletettu, että hän olisi myös Hesykhioksen ("Korinnousi") mainitseman "Paroimiai"-teoksen kirjoittaja.


title: Esperanto II

text: Esperanto II on René de Saussuren vuonna 1937 kehittämä esperanton uudistettu versio. Suurimmat erot esperanton ja esperanto II:n välillä ovat kirjoituksessa. Esperanto II:ssa muun muassa kaikki j-kirjaimet on korvattu y-kirjaimella. Lisäksi kaikki diakriittiset merkit on korvattu muilla kirjainyhdistelmillä.


title: Awasa

text: Awasa on kaupunki Etiopiassa. Se sijaitsee Awasa-järven rannikolla. Kaupungin asukasluku on noin 162 179 (2008). Kalastus on Awasan asukkaiden tärkein elinkeino. Kaupunki oli aiemmin Sidamon provinssin pääkaupunki.


title: Andienkondori

text: Andienkondori ("Vultur gryphus") on maailman kookkaimpia lentotaitoisia lintuja. Se elää vankeudessa ainakin 60-vuotiaaksi.


title: Andienkondori

text: Täysikasvuisen andienkondorin pituus on suunnilleen 1–1,3 m. Sen siipien kärkiväli on jopa yli 3 m. Sen paino on 11–15 kg. Andienkondorin höyhenväritys on pääosin tumma, mutta sen siivissä on valkoiset laikut. Lajin kaula on höyhenetön, mutta koirailla on päässään heltat. Andienkondorilla on koukkunokka.


title: Andienkondori

text: Andienkondoreita tapaa nykyään Andien yllä Perussa tai Itä-Kolumbiassa. Joitakin kondoreita asustaa myös Pohjois-Kolumbiassa ja -Venezuelassa sekä Patagoniassa Etelä-Argentiinassa ja Chilessä.


title: Andienkondori

text: Vuoristot, aavikot ja puoliaavikot, ruohostot ja rannikkoalueet. Andienkondori kestää suuria ilmanpaineen vaihteluja ja pystyy jopa 6000 metrin korkeudesta laskeutumaan nopeasti muutaman sadan metrin korkeudelle.


title: Andienkondori

text: Andienkondori ei rakenna pesää. Naaras munii kallionpahdalle tai -ulkonemalle 1–2 munaa ja hautoo niitä 54–58 vuorokautta. Emot ruokkivat poikasiaan pesään puolen vuoden ajan. Ruokinta ja muu huolenpito jatkuu vielä toiset puoli vuotta poikasen jo jätettyä pesän. Jälkeläisen kasvattamisen kestäessä näin kauan andienkondori pesii vain joka toinen vuosi. Andienkondorit tulevat sukukypsiksi 5–7-vuotiaana. Ne ovat yksiavioisia.


title: Andienkondori

text: Andienkondori on enimmäkseen raadonsyöjä, mutta ne syövät myös linnunmunia ja voivat joskus tappaa elävän saaliin.


title: Aleksandr Gretšaninov

text: Aleksandr Tihonovitš Gretšaninov (; 25. lokakuuta 1864 Kaluga, Moskovan kuvernementti, Venäjän keisarikunta – 3. tammikuuta 1956 New York City, Yhdysvallat) oli venäläinen, sittemmin yhdysvaltalainen säveltäjä. Hän opiskeli muun muassa Nikolai Rimski-Korsakovin johdolla. Vuonna 1917 hän lähti Venäjältä ja asui Lontoossa ja Prahassa ennen siirtymistään Yhdysvaltoihin. Hän sai Yhdysvaltain kansalaisuuden 1940-luvun lopulla.


title: Aleksandr Gretšaninov

text: Gretšaninov sävelsi muun muassa viisi sinfoniaa, neljä jousikvartettoa, kaksi pianotrioa, sonaatteja viululle, sellolle, klarinetille, pianolle ja balalaikalle sekä oopperoita.


title: Fagottikonsertto

text: Fagottikonsertto on fagotille ja orkesterille sävelletty konsertto. Tunnettuja fagottikonserttoja ovat säveltäneet muun muassa Wolfgang Amadeus Mozart, Carl Maria von Weber ja Johann Nepomuk Hummel. Tuotteliaimpiin fagottikonserttojen säveltäjiin kuuluu Antonio Vivaldi, joka sävelsi 36 fagottikonserttoa.


title: Johann Nepomuk Hummel

text:
Johann Nepomuk Hummel (14. marraskuuta 1778 Pressburg, Unkarin kuningaskunta – 17. lokakuuta 1837 Weimar, Saksa) oli slovakialaissyntyinen itävaltalainen säveltäjä ja pianisti. Häntä pidetään sekä klassismin että romantiikan säveltäjänä, sillä hänen musiikissaan on vaikutteita kummastakin.
Hummel aloitti musiikin opiskelun Wolfgang Amadeus Mozartin johdolla seitsemänvuotiaana. Hän esiintyi ensimmäisen kerran yhdeksänvuotiaana.


title: Johann Nepomuk Hummel

text: Suurin osa Hummelin sävellyksistä on pianomusiikkia. Hän sävelsi muun muassa kahdeksan pianokonserttoa, kymmenen pianosonaattia, kahdeksan pianotrioa, kaksi pianoseptettoa, pianokvarteton ja pianokvinteton. Muita hänen teoksiaan ovat puhallinoktetto, sellosonaatti, mandoliinikonsertto, mandoliinisonaatti ja 22 oopperaa.


title: Banjokonsertto

text: Banjokonsertto on banjolle ja orkesterille sävelletty konsertto. Banjokonsertot ovat verrattain harvinaisia, sillä banjoa ei ole käytetty paljon klassisessa musiikissa.


title: Banjokonsertto

text: Banjokonserttoja ovat säveltäneet muun muassa Paul Elwood ja Béla Fleck.


title: Mandoliinikonsertto

text: Mandoliinikonsertto on mandoliinille ja orkesterille sävelletty konsertto. Mandoliinikonserttoja sävellettiin jo barokin aikana, jolloin muun muassa Antonio Vivaldi sävelsi useita sellaisia. Myös Giovanni Paisiello sävelsi kaksi mandoliinikonserttoa.


title: Giovanni Paisiello

text: Giovanni Paisiello (9. toukokuuta 1740 – 5. kesäkuuta 1816) oli italialainen säveltäjä.


title: Giovanni Paisiello

text: Paisiello syntyi Tarantossa ja hänet lähetettiin vuonna 1754 Napoliin opiskelemaan musiikkia. Täällä hänen opettajanaan toimi Francesco Durante. Paisiellon varhaisimmat sävellykset olivat oopperoita, mutta vuonna 1772 hän alkoi säveltää lisäksi kirkkomusiikkia. Vuonna 1776 Paisiello siirtyi Pietariin, jossa hän vietti kahdeksan vuotta.


title: Giovanni Paisiello

text: Paisiello sävelsi noin sata oopperaa. Lisäksi hän sävelsi muun muassa konserttoja ja jousikvartettoja.


title: Sitarkonsertto

text: Sitarkonsertto on intialaiselle sitarille ja orkesterille sävelletty konsertto. Sitarkonsertot ovat harvinaisia, sillä sitaria ei käytetä länsimaisessa klassisessa musiikissa juurikaan. Ensimmäinen tunnettu sitarkonsertto sävellettiin 1900-luvun lopulla.


title: Sitarkonsertto

text: Ravi Shankar on säveltänyt kaksi sitarkonserttoa.


title: Klarinettikonsertto

text: Klarinettikonsertto on klarinetille ja orkesterille sävelletty konsertto. Klarinettikonserttoja on sävelletty klassismin ajalta näihin päiviin asti. Varhaisiin klarinettikonserttoihin kuuluu muun muassa Wolfgang Amadeus Mozartin konsertto vuodelta 1791.


title: Merjalaiset

text: Merjalaiset (, merjaksi "merä") on hävinnyt suomensukuinen kansa. Merjalaiset asuivat Keski-Venäjällä, todennäköisesti nykyisillä Jaroslavin, Ivanovon ja Kostroman alueilla, sekä osittain Tverin, Moskovan ja Vladimirin alueella, jossa myös muromalaiset asuivat. Merjalaisten on oletettu puhuneen suomalais-ugrilaista merjan kieltä, jonka oletetaan olevan sukua nykyiselle marin kielelle, mutta tarkka määritys on epävarma.


title: Merjalaiset

text: Merjalaiset mainitaan tiettävästi ensimmäisen kerran nimellä "merens" Jordaneksen teoksessa goottien historiasta. Myöhemmin heidät mainitaan Nestorin kronikassa. Siinä merjalaisten pääkaupungiksi mainitaan Saran muinaiskaupunki, joka sijaitsee Rostovin eteläpuolella. Arkeologisisten kaivausten avulla on todettu, että merjalaisten kulttuuri oli varsin kehittynyt. Merjalaisten kaupunkina on pidetty myös Rostaa, nykyinen Rostov, joka sijaitsee Nerojärven rannalla 200 km Moskovasta pohjoiseen. Rostan eli Rostovin ruhtinaskunta oli Novgorodin ruhtinaskunnan naapurivalta. Merjalaisia asui myös Moskovan alueella ennen kaupungin perustamista. He kuuluivat moska-heimoon, josta myös Moskova ja sen läpi kulkeva Moskvajoki on erään teorian mukaan saanut nimensä (Ks. ).


title: Merjalaiset

text: Merjalainen viidennes oli yksi Novgorodin tasavallan hallinnollisista alueista. Merjalaiset olivatkin tärkeä osa Novgorodin kuten myös Venäjän valtion perustamisessa ja kehittymisessä .


title: Merjalaiset

text: Merjalaisten asuinalueelle saapui slaavilaisia kansoja 1000-luvulta alkaen. Merjalaiset sulautuivatkin slaavilaisiin kansoihin ja näin ollen heidän kulttuuristaan tuli osa venäläistä kulttuuria. Merjalaisten palvontapaikat, kuten pyhät puut ja kivet säilyivät venäläisten palvomina pyhinä paikkoina. Lisäksi useat luontokohteet, kutet joet ja järvet ovat säilyttäneet alkujaan merjalaisen nimensä. Merjan kielen uskotaan hävinneen viimeistään 1500-luvulla, mutta joidenkin huhujen mukaan merjaa olisi puhuttu jossakin muodossa vielä 1800-luvun alkupuolella. Nykyisin jotkut venäläiset tunnustautuvat uusmerjalaisiksi.


title: Tulukset

text: Tulukset ovat perinteinen tulentekoväline, joihin kuuluu "karkku" eli tulusrauta ja "limsiö" eli piikivi tai ukonkiven eli kvartsin kappale, johon karkulla isketään, saaden aikaan kipinöitä, jotka pyydystetään sytykkeeseen.


title: Tulukset

text: Kipinä syntyy, kun terästä kovemman piikiven terävä särmä vuolee iskettäessä tulusraudasta pienen lastun, joka iskun seurauksena kuumenee ja palaa. Tulukset tuottavat vain kipinän, joka otetaan taulakäävästä tehtävään ja koivulipeässä käsiteltyyn taulaan tai heinään, joskus saatettiin käyttää myös sytykemateriaalina katajanniinellä täytettyä tuohirullaa. Tuluksia säilytettiin usein sytykkeiden kanssa erityisessä tuluskukkarossa, joka piti ne kuivana. Tulusten toiminnan kannalta on tärkeää, että hiiliteräksinen karkku on karkaistu riittävän, mutta ei liian kovaksi.


title: Tulukset

text: Tuluksiin lisättiin 1700-luvulla rikkikuppi, johon kytevä taula pudotettiin. Liekki leimahti välittömästi eikä enää tarvinnut puhallella.


title: Tulukset

text: Pohjolassa tulukset on tunnettu jo vanhemmalla kansainvaellusajalla. Käytössä ne olivat yleisesti vielä 1800-luvun loppupuolelle, jolloin tulitikut yleistyivät.


title: Tulukset

text: Karkkua vanhempi sovellus tulentekoon oli tuliora, jota käytettiin yhdessä soikean, kvartsiitista hiotun tuluskiven kanssa. Soikeat tuluskivet ovat olleet tulusraudan ja piikiven edeltäjiä jollaisia on ollut käytössä koko itämeren piirin alueella ennen tulusrautoja. Soikean tuluskiven kanssa on tarvittu teräksestä taottu esine; tuliora. Ora tarkoittaa piikkiä.


title: Tulukset

text: Nykyään on saatavana magnesium-tuluksia.


title: Hwange

text: Hwange on kaupunki Zimbabwen länsiosassa. Se sijaitsee Pohjois-Matabelemaan provinssissa. Kaupungissa on noin 42 000 asukasta. Kaupungin lähellä on Hwangen kansallispuisto. Siirtomaa-aikana Hwange tunnettiin nimellä "Wankie".


title: Kareem Abdul-Jabbar

text: Kareem Abdul-Jabbar (alkup. nimeltään Ferdinand Lewis Alcindor, Jr., s. 16. huhtikuuta 1947) on amerikkalainen koripalloilija, joka pelasi NBA-ammattilaisuransa aikana (1969–1989) Milwaukee Bucksissa ja Los Angeles Lakersissa.


title: Kareem Abdul-Jabbar

text: Kesällä 1968 Alcindor kääntyi sunni-muslimiksi ja vaihtoi samalla nimensä Kareem Abdul-Jabbariksi. Abdul-Jabbar kieltäytyi osallistumasta vuoden 1968 kesäolympialaisiin Yhdysvaltain joukkueessa vastalauseena afro-amerikkalaisten syrjinnälle.


title: Kareem Abdul-Jabbar

text: 217 cm:n pituinen Abdul-Jabbar pelasi sentterinä ja voitti 6 NBA:n mestaruutta. Tulokaskaudellaan hänet valittiin vuoden tulokkaaksi. Abdul-Jabbaria verrattiin uransa aikana aiempiin sentteri-legendoihin Bill Russelliin ja Wilt Chamberlainiin.


title: Kareem Abdul-Jabbar

text: Vuonna 1972 Abdul-Jabbar osallistui elokuvan "Game of Death" kuvauksiin Bruce Leen, Hapkidon suurmestari Ji Han Jaen ja Dan Inosanton kanssa.


title: Kareem Abdul-Jabbar

text: Lopettaessaan vuonna 1989 42-vuotiaana Abdul-Jabbar oli tehnyt eniten pisteitä (38 387 pistettä), voittanut eniten MVP-palkintoja ("MVP - Most Valuable Player", 6 kpl), pelannut eniten All-Star -otteluissa (19 kertaa) ja eniten kausia (20 kautta) koko NBA:n siihenastisessa historiassa. Ennen Michael Jordania häntä pidettiin yleisesti kaikkien aikojen parhaana koripalloilijana, ja monet hänen saavutuksistaan ja ennätyksistään ovat vieläkin rikkomattomia.


title: Kareem Abdul-Jabbar

text: Vuonna 1995 Abdul-Jabbar nimettiin NBA:n Hall of Fameen ja vuonna 1996 hänet valittiin 50:n kaikkien aikojen parhaan NBA-pelaajan joukkoon.


title: Kareem Abdul-Jabbar

text: Abdul-Jabbar näytteli elokuvassa "Hei, me lennetään!." Hän on näytellyt myös monessa tv-sarjassa.


title: Regina (lehti)

text: Regina oli vuodesta 1959 vuoteen 2012 Kolmiokirja Oy:n kustantama sekä vuonna 2013 virolaisen ModernOffice Oü:n kustantama lehti, joka sisälsi naisille suunnattuja novelleja ja ajanvietepalstoja. Se ilmestyi Kolmiokirja:n kustantamana alkuun kahdesti, myöhemmin kerran kuukaudessa. Huippuvuosina lehtiä myytiin irtonumeroina useita kymmeniä tuhansia.


title: Regina (lehti)

text: Lehden nimellä julkaistiin myös pokkareita (vuodesta 2004 nimellä Reginapokkari, "Säväyttävät noin 150-sivuiset pokkarit naiselle kolme kertaa vuodessa!") ja käsitöitä ("Reginan käsityöt" vuodesta 1981).


title: Regina (lehti)

text: 1950-luvulla naisille tarkoitetut lukemistolehdet (esimerkiksi Nyyrikki ja Sirpale) olivat hyvin suosittuja. Regina syntyi 1959 Perjantai-lehden nuorekkaammaksi sisarlehdeksi. Perjantain toimittaja Margareta Keskitalo siirtyi toimittamaan Reginaa. Lehteä toimitti myös Leo Mäenpää. Lehden nimi tuli Perjantaissa ilmestyneestä Tuulikki Kallion jatkoromaanista Kaivopuiston kaunis Regina.


title: Regina (lehti)

text: Reginaan kirjoittivat Kallion lisäksi muun muassa Anni Hintsanen (nimimerkeillä Tuula Kaarnasto ja Susanna Pajunen), Elsa Kaarto, Lilli Vuorela, Rauni Ranta, Maja Kai (Fanny Leväsalo) ja Erna Wilén (myös nimellä Aila Tuulos). Jotkut kirjoittajanimistä ovat aivan ilmeisesti nimimerkkejä.


title: Regina (lehti)

text: Reginassa käytettiin aluksi jatkokertomuksina saksalaisia tarinoita Goldroman-sarjasta. Kolmiokirja aloitti kuitenkin oman Kultasarjansa 1964, joka hiljalleen 1970-luvulle tultaessa muuttui kokonaan suomalaisten kirjoittamaksi.


title: Regina (lehti)

text: Rautakirjan irtonumeromyynnissä Regina ei vielä vuonna 1963 sijoittunut 60 myydyimmän lehden joukkoon, mutta oli 1973 sijalla 13 ja 1983 sijalla 11.


title: Regina (lehti)

text: Kolmiokirjan toimitusjohtaja Juha Määttä ilmoitti elokuussa 2012 lehden lakkauttamisesta. Lehden tilausmäärä oli laskenut tasaisesti koko 2000-luvun, ja oli loppuvaiheessa enää pari tuhatta.


title: Regina (lehti)

text: Loppuvaiheessa lehden sisältöä kuvattiin lehden mainoksessa seuraavasti:


title: Regina (lehti)

text: Regina alkoi ilmestyä uudelleen helmikuussa 2013, kustantajana virolainen ModernOffice Oü ja päätoimittajana Sanna Tiihonen-Korppi. Uusi kustantaja palkkasi toukokuussa 2013 Reginan uudeksi päätoimittajaksi Radio Helsingin ohjelmapäällikön Anna Laineen. Laine vastasi myös Virossa ilmestyvän Reginan sisällöstä.. Laine ei kauan ehtinyt paikalla olla, vaan irtisanoutui tehtävästä lokakuussa 2013 viitaten maksamattomiin palkkoihin ja työskentelyolosuhteiden ongelmiin.


title: André Jolivet

text: André Jolivet (8. elokuuta 1905 – 20. joulukuuta 1974) oli ranskalainen säveltäjä.


title: André Jolivet

text: Jolivet syntyi Pariisissa. Hänen vanhempansa olivat taidemaalari ja pianisti. Vanhemmat toivoivat, että heidän pojastaan olisi tullut opettaja. Jolivet päätti kuitenkin ryhtyä muusikoksi. Hän opiskeli musiikkia Paul Le Flemin johdolla.


title: André Jolivet

text: Jolivet kiinnostui atonaalisuudesta kuultuaan Arnold Schönbergin musiikkia. Vuonna 1961 Jolivet alkoi opettaa sävellystä Pariisin konservatoriossa. Kun Jolivet kuoli Pariisissa vuonna 1974, häneltä jäi kesken hänen oopperansa "Le soldat inconnu".


title: André Jolivet

text: Jolivet sävelsi muun muassa useita konserttoja eri soittimille, esimerkiksi yhden melko harvinaiselle ondes Martenot -sähkösoittimelle. Hänen muun tuotantonsa joukkoon lukeutuu esimerkiksi kolme sinfoniaa, näyttämömusiikkia ja runsaasti kamarimusiikkia.


title: Magalhãesinsalmi

text: Magalhãesinsalmi on Etelä-Amerikan mantereen ja Tulimaan välissä sijaitseva salmi, joka on saanut nimensä purjehtija Fernão de Magalhãesin mukaan. Ennen Panaman kanavan valmistumista Magalhãesinsalmea pidettiin ainoana turvallisena reittinä Atlantilta Tyynellemerelle.


title: Magalhãesinsalmi

text: Fernão de Magalhães löysi salmen vuonna 1520 etsiessään läntistä meritietä Maustesaarille. Hän purjehti salmeen pyhäinpäivänä, minkä vuoksi salmi tunnettiin aluksi nimellä "Estrecho de Todos los Santos". Myöhemmin Espanjan kuningas antoi sille Magalhãesin kunniaksi nimen "Estrecho de Magallanes", Magalhãesinsalmi.


title: Esa Nieminen

text: Esa Antero Nieminen (s. 20. huhtikuuta 1952 Tampere) on suomalainen säveltäjä ja muusikko. Hän aloitti musiikkiharrastuksensa 7-vuotiaana pianonsoittajana. Nieminen opiskeli Sibelius-Akatemiassa musiikinopettajaksi. Vuonna 1977 hän tuli Finnlevyn sovittajaksi ja tuotantopäälliköksi Toivo Kärjen tilalle ja hän työskenteli Finnlevyllä vuoteen 1980. Tuolloin hän perusti Kim Kuusen kanssa mainosmusiikkia tekevän yhtiön Music Makers. Vuonna 1997 hän perusti oman EN Productions -tuotantoyhtiön. Esa Nieminen on säveltänyt, sovittanut ja tuottanut monia muiden artistien kappaleita, kuten muun muassa Katri Helenan, Paula Koivuniemen, Frederikin, Eino Grönin ja Yölinnun kappaleita. Nieminen on levyttänyt muille tekemiä kappaleitaan myös omina versioinaan. Laajemmin tunnetuksi hän tuli BumtsiBum!-viihdeohjelman myötä, jossa hän toimi toisena alkuperäisistä pianisteista. Toinen oli Seppo Hovi.


title: Esa Nieminen

text: Niemisen työparina toimivat useat suomen eturivin iskelmäsanoittajat kuten: Sinikka Svärd, Jari Salonen, Kikka Laitinen, Jouni Hakanpää ja Vexi Salmi.


title: Bluefields

text: Bluefields on kaupunki Nicaraguassa. Se on autonomisen Región Autónoma de la Costa Caribe Surin alueen (RACCS) pääkaupunki. Kaupungin asukasluku vuonna 2012 oli noin 55 000. Bluefields sijaitsee Atlantin valtameren rannikolla. Kaupunki ei ole yhteydessä muuhun Nicaraguaan maanteitse. Kaupunkiin pääsee vesitse (yleisin saapumisreitti on jokiveneellä El Ramasta) ja ilmateitse Managuasta ja Bilwistä. Bluefieldsin kautta on lentoyhteys Isolle Maissisaarelle (engl. "Corn Island").


title: Bluefields

text: Bluefieldsissä toimii kaksi yliopistoa, URACCAN (Universidad de las Regiones Autónomas de la Costa Caribe Nicaragüense) ja BICU (Bluefields Indian & Caribbean University.


title: Paula Koivuniemi

text: Paula Kristiina Koivuniemi (ent. "Lehti", s. 19. kesäkuuta 1947 Seinäjoki) on suomalainen iskelmälaulaja. Hän on ollut suomalaisten kestosuosikki 1960-luvulta alkaen. Koivuniemen pitkän suosion syitä ovat lukuisten, ajattomiksi osoittautuneiden kestohittien ohella hänen omaleimainen, käheän matala alttoäänensä ja vahva lavakarisma. Nimikkohitin asemaan on noussut käännösiskelmä ”Aikuinen nainen” vuodelta 1982. Koivuniemi on vuodesta 1982 ollut ohjelmatoimisto PKK-viihde ky:n toimitusjohtaja.


title: Paula Koivuniemi

text: Koivuniemen läpimurto iskelmän tähtitaivaalle oli vuonna 1966 julkaistu ”Perhonen”. Seuraavien vuosikymmenien hittejä olivat muun muassa ”Aikaan sinikellojen”, ”Astun aurinkolaivaan”, ”Kapteeni Aika”, ”Romantiikkaa”, ”Sua vasten aina painautuisin” ja ”Tummat silmät, ruskea tukka”. 1990-luvulta on jäänyt soimaan muun muassa ”Kun kuuntelen Tomppaa”. 2000-luvun ensimmäisen vuosikymmenen kaupallisesti vahvinta tuotantoa edustavat hittikappaleet ”Kuka pelkää Paulaa”, ”Sata miestä” ja ”Yöperhonen”. 2010-luvulla Koivuniemen menestyssävelmiä ovat olleet muun muassa ”Kaiken antanut” ja ”Queen”.


title: Paula Koivuniemi

text: Koivuniemi on saanut urallaan 13 kultalevyä, yhden platinalevyn ja yhden tuplaplatinan, ja lisäksi "Leidit levyllä" -albumi myi kultaa vuonna 2000.


title: Paula Koivuniemi

text: Paula Koivuniemi kiinnostui musiikista jo nuorena. Hänen isänsä Mauri Koivuniemi oli Etelä-Pohjanmaalla suosittu tanssimuusikko, ja Paula seurasi isäänsä tämän tanssiorkesterin keikoille. Vuonna 1965 kahdeksantoistavuotias Paula Koivuniemi matkusti Kanadan Sudburyyn tätiensä luo, jossa teki vuoden verran siivoojan töitä, hoiti nuorempia serkkujaan ja esiintyi muusikkosetiensä yhtyeiden laulusolistina.


title: Paula Koivuniemi

text: Koivuniemen musiikkiura alkoi varsinaisesti 1960-luvun puolivälissä kun levymoguli Toivo Kärki antoi hänen levyttää tangon ”Perhonen” (1966). Laulusta tuli heti hitti, jota seurasivat menestysiskelmät ”Jos helmiä kyyneleet ois” (1968), ”Aigeianmeren laulu” (1970) ja ”Jos konduktöörin nait” (1972). ”Jos helmiä kyyneleet ois” oli yksi vuonna 1960 kuolleen Helena Eevan kirjoittamista ja Toivo Kärjelle jääneistä lauluteksteistä, jonka Kärki löysi pöytälaatikostaan ja sävelsi Koivuniemeä varten.


title: Paula Koivuniemi

text: 1970-luvulla Koivuniemen ura oli laskujohteinen, sillä hänen taiteellinen tyylinsä ei ollut täysin vakiintunut. Toisinaan hän levytti tuolloin suosiossa ollutta purkkapopmusiikkia, toisinaan vaikeatajuisia soul-levytyksiä. Hittejä ei kuitenkaan tullut, ja hän oli jo aikeissa lopettaa laulajan uransa kokonaan.


title: Paula Koivuniemi

text: Vuosikymmenen lopulla Koivuniemi löysi oman tyylinsä levytuottaja Jori Sivosen avulla, kun ”Kapteeni Aika” alkoi soida radioissa. Tätä seurasi kolmas sija vuoden 1978 Syksyn sävelessä laululla ”Sua vasten aina painautuisin”.


title: Paula Koivuniemi

text: Koivuniemen ura oli lähtenyt komeaan nousukiitoon, joka huipentui 1980-luvun alussa, kun hän sai tuottajakseen Esa Niemisen, jonka kanssa yhteistyö jatkui kahden vuosikymmenen ajan. Vuonna 1980 julkaistu "Vie minut pois" ylitti timanttilevyn rajan, joka oli 50 000 myytyä albumia. ”Tummat silmät ruskea tukka” (alkup. ”Le cœur somnambule”) ja ”Romantiikkaa” olivat levyltä singlenä julkaistuja suuria hittejä ja niistä alkoi vuosikymmenen mittainen menestyssävellysten jatkumo. Vuonna 1982 ilmestyi albumi "Luotan sydämen ääneen", jonka kappaleista elinvoimaisimmiksi osoittautuivat ”Aikaan sinikellojen” ja etenkin ”Aikuinen nainen”.


title: Paula Koivuniemi

text: Vuosikymmenen mittaan levylautasilla ja kasettipesissä soivat tiuhaan myös cover-versiot ”Sata kesää, tuhat yötä”, ”Ilman minua”, ”Kuuleeko yö” ja ”Hei Buona Notte”. Suomalaisista iskelmistä menestyivät esimerkiksi ”Kotikadun tunnelmaa”, ”Rakkaustarina” ja ”Siivet”. 1980-luvulla Koivuniemi vastaanotti yhdeksän kultalevyä ja yhden timanttilevyn. Vuonna 1987 hän voitti Emman "Vuoden naissolisti" -kategoriassa.


title: Paula Koivuniemi

text: 1990-luvulla Koivuniemen levytys- ja keikkatahti jatkuivat säännöllisinä, vaikka hittejä ei syntynytkään edellisen vuosikymmenen malliin. Tyylillisesti 1990-luvun alun albumit jatkoivat 1980-luvun linjaa: suuri osa sävelmistä oli cover-versioita ulkomaisista menestyskappaleista, loput olivat perinteisiä, usein melankolisia Suomi-iskelmiä. Italialaisten käännösiskelmien jatkumoa edustivat muun muassa ”Uskon huomiseen” ja ”Kulku ihmisen” albumilta "Täyttä elämää" (1991) sekä Toto Cutugnon säveltämä ”Rakkaus vain” (”L'amore è”) albumilta "Rakkaudella, sinun" (1993).


title: Paula Koivuniemi

text: Sävellykset olivat aiempaa useammin suomalaisia käännösiskelmien sijaan, kuten ”Se kesäni mun”, ”Ruusuja ja shampanjaa” ja ”Kun kuuntelen Tomppaa”. Vuonna 1991 julkaistun "Täyttä elämää" -albumin kahdestatoista kappaleesta puolet on käännösiskelmiä, kolme vuotta myöhemmin julkaistun albumin "Se kesäni mun" niin ikään kahdestatoista kappaleesta vain yksi on käännösiskelmä. "Se kesäni mun" -levystä lähtien Koivuniemen studioalbumit ovat koostuneet lähes tyystin suomalaisesta tuotannosta. Levymyynnin hiivuttua Koivuniemi ei suinkaan jäänyt laakereille lepäämään, vaan kehitti tyyliään onnistuneesti nuorekkaampaan suuntaan.


title: Paula Koivuniemi

text: Vuonna 1996 Koivuniemi palkittiin erikois-Emmalla.


title: Paula Koivuniemi

text: 2000-luku alkoi Leidit lavalla -projektin merkeissä. Siinä Koivuniemi työskenteli yhdessä Katri Helenan, Marion Rungin ja Lea Lavenin kanssa ja hän vastaanotti kultalevyn albumista "Leidit levyllä". Vuonna 2003 ilmestyi "Rakastunut"-albumi Esa Niemisen kanssa. Vuonna 2006 julkaistiin albumi "Yöperhonen", joka myi kultaa. Levyltä nousi kestohitiksi ”Kuka pelkää Paulaa”. Vuonna 2007 julkaistiin levy "Timantti", josta tuli myös kultaa. Koivuniemen 13. toukokuuta 2009 julkaistu albumi "Nainen" nousi heti ilmestymisensä jälkeen Suomen viralliselle top 40 albumi -listalle sijalle kuusi.


title: Paula Koivuniemi

text: Seinäjoen Provinssirock täytti vuonna 2008 kolmekymmentä vuotta, ja Paula Koivuniemi oli yksi juhla-Provinssin esiintyjistä. Hän lauloi rock-yleisölle sunnuntaina 15. kesäkuuta. Samana vuonna Koivuniemi lähti Jorma Kääriäisen ja Kari Tapion kanssa kiertueelle yhdessä Riku Niemen johtaman orkesterin kanssa. Vuonna 2009 Koivuniemi esiintyi Suomen suurimmilla festivaaleilla, kuten RMJ:ssä.


title: Paula Koivuniemi

text: Vuonna 2006 Koivuniemen ura palkittiin Iskelmä-Finlandia-palkinnolla ja vuonna 2002 ensimmäisellä naislaulajille tarkoitetulla Anna-Liisa-palkinnolla Asikkalan Vääksyn Toivo Kärki -tapahtumassa.


title: Paula Koivuniemi

text: 7. huhtikuuta 2010 julkaistiin albumi "Rakkaudesta" ja se nousi Suomen virallisen Top 50 -albumilistan sijalle kolme. Levy myi huhtikuun loppuun mennessä kultalevyyn oikeuttavan määrän. Maaliskuussa 2011 Koivuniemi vaihtoi levy-yhtiötä AXR Musicista Warner Music Finlandiin. Seuraavaa albumiaan hän alkoi työstää syksyllä ja se julkaistiin 9. toukokuuta 2012. Tyyliltään "Matka"-albumi on poppia ja balladeja. Ensimmäisenä singlenä levyltä julkaistiin 19. maaliskuuta 2012 diskopoljentoinen kappale ”Queen”.


title: Paula Koivuniemi

text: Marraskuussa 2013 Koivuniemi julkaisi ensimmäisen joululevynsä, joka sisältää klassikoita kuten ”Varpunen jouluaamuna” ja ”Konsta Jylhän joululaulu”.


title: Paula Koivuniemi

text: Vuonna 2014 Koivuniemi nähtiin "Vain elämää" -televisiosarjan kolmannella kaudella.


title: Paula Koivuniemi

text: Koivuniemi on ollut kahdesti naimisissa, vuosina 1969–1975 Harri Lehden ja vuosina 1996–1998 Hannu Hiltusen kanssa. Hänen poikansa Toni Lehti on myös soittanut äitinsä yhtyeessä. Miesystävistä tunnetuin, kokoomuspoliitikko Ilkka Kanerva toteaa Moniottelija-kirjassaan Paula Koivuniemen olleen ”hänen elämänsä nainen”. Koivuniemen sisarenpoika on ammattilaiskeilaaja Mika Koivuniemi.


title: Paula Koivuniemi

text:
Paula Koivuniemi on Viking XPRS -autolautan kummi.
DVD:t


title: Charlies

text: Charlies on vuonna 1995 perustettu suomalainen iskelmämusiikkia esittävä yhtye. Charliesin laulusolisti oli Janne Leino. Vuosina 1995–2004 Charliesin laulusolistina toimi Charles Plogman, joka siirtyi soolouralle kesällä 2004. Charlies oli aluksi ruotsinkielinen tanssiorkesteri, joka esiintyikin vain ruotsinkielisellä Pohjanmaalla. Vuonna 1998 Charlies vaihtoi esiintymiskielensä suomeksi ja voitti Vuoden Viihdyttäjä -tittelin. Koko kansan tietoisuuteen yhtye tuli vuonna 2000 sijoittumalla Syksyn Sävel -kilpailussa toiseksi ”Vain vähän aikaa” -kappaleella. Muita yhtyeen tunnettuja kappaleita ovat muun muassa ”Ruskeat silmät”, ”Keinu kanssani”, ”Ansa oot” ja ruotsinkielisen Sten & Stanley -yhtyeen kappaleesta ”Jag vill vara din, Margareta” (1976) suomenkielinen versio ”Marja-Leena”. Janne Leinon toimiessa laulusolistina listasijoituksia ovat saaneet muun muassa kappaleet ”Marina”, ”Taivas on viilee”, ”Maailman upein nainen” ja ”Nainen mun”.


title: Charlies

text: Yhtyeessä vaikuttaa laulajana nykyään Bö Söderholm.


title: Charles Plogman

text: Charles Klas Peter Plogman (s. 8. maaliskuuta 1966 Alaveteli) on suomalainen iskelmälaulaja. Hän on toiminut laulusolistina yhtyeissä Charlies, Amore, Styrox ja Stig Snickars. Vuodesta 2005 lähtien hän on esiintynyt sooloartistina ja on keikkaillut Tommys-yhtyeen kanssa. Yhtyeen nimeksi vaihtui Ronnies Tom Käldströmin lähdettyä siitä ja Anton Plogmanin astuttua tilalle.


title: Charles Plogman

text: Plogman on julkaissut kuusi soololevyä, joista kaksi on myynyt kultaa, sekä yhden joululevyn. Plogman on saanut myös kultalevyn Charlies-aikaisesta "Vain vähän aikaa" -albumista. Plogmanin soolouran suurimpia hittejä ovat olleet ”Jalat alta”, ”Pientä unelmaa”, ”Aamuun on hetki aikaa”, ”Jos minut kesyttäisit”, ”Vanha suola janottaa”, ”Lanka jo palaa” ja ”Olisitpa täällä”.


title: Charles Plogman

text: Charles Plogman esiintyi vuonna 2006 Vaasan torilla joulun avauksessa. Plogman valittiin vuoden miessolistiksi 2007 radioasema Iskelmän vuosiäänestyksessä. Hänen kappaleensa ”Aamuun on hetki aikaa” oli myös ehdolla vuoden iskelmäksi. Kappale sijoittui äänestyksessä viidenneksi. Plogman oli myös Emma-ehdokkaana 2007. Ehdokkaita oli neljä. Kolmas sooloalbumi "Jos minut kesyttäisit" julkaistiin lokakuussa 2007. Jouluna 2007 Plogman julkaisi ensimmäisen joululevynsä "Joulun syli". Samanniminen sinkku oli julkaistu jo vuotta aiemmin. Neljäs sooloalbumi julkaistiin lokakuussa 2008. Levyn nimikkokappale ”Lanka jo palaa” oli useamman kuukauden Iskelmän listaykkösenä. Vuonna 2009 julkaistiin "Olisitpa täällä" -albumi. Levyn nimikkokappale oli Iskelmän listalla lähes vuoden. Lokakuussa Plogman 2010 julkaisi "Herätä minut" -albumin.


title: Charles Plogman

text:
Plogmanilla on oma musiikkikustantamo Meir Music ja hän on tehnyt musiikkia myös monelle muulle suomalaiselle artistille. Plogmanin lähimmät yhteistyökumppanit ovat säveltäjä Bo Söderholm, sovittajat Tom Käldström ja Kjell Lolax sekä sanoittaja Lasse Wikman.
Charlies-yhtyeessä Plogman toimi pääosin säveltäjänä.


title: Charles Plogman

text: Vuonna 2009 Charles Plogman sai Iskelmä-Finlandia-palkinnon. Teosto palkitsi Plogmanin 2010 Vuoden raportööri -palkinnolla.


title: Charles Plogman

text: 14. maaliskuuta 2012 ilmestyneeltä albumilta "Näillä kaduilla" on ilmestynyt kaksi ennakkosingleä, ”Näillä kaduilla” ja ”Kuin muukalainen”.


title: Charles Plogman

text: "On elämä laulu" -levyllä Charles tulkitsee Paula Koivuniemen ja Katri Helenan aikaisemmin levyttämiä ja esittämiä iskelmäkappaleita. Esimerkiksi "Kuuleeko yö" -kappaleen levytti aiemmin Paula Koivuniemi.


title: Vilho Rättö

text: Vilho Rättö (10. maaliskuuta 1913 Kanneljärvi – 21. tammikuuta 2002 Anjalankoski) oli suomalainen Mannerheim-ristin ritari, autoilija ja tuotantomies.


title: Vilho Rättö

text: Sotamies Vilho Rättö nimitettiin jatkosodan alussa 3. elokuuta 1941 Vapaudenristin 2. luokan Mannerheim-ristin ritariksi numero 4 ja hän oli ensimmäinen miehistöön kuuluva, jolle myönnettiin Mannerheim-risti. Hän oli tällöin panssarintorjuntatykin ampuja Jalkaväkirykmentti 27:ssä (JR 27).


title: Vilho Rättö

text: Myöntämisen perusteina mainitaan Rätön tuhonneen viholliselta vallatun panssarintorjuntatykin putken läpi tähdäten neljä vihollisen panssarivaunua Karjalankannaksen valtauksen aikana, sekä urhoollisuus ja taistelun aikana osoitettu erinomainen neuvokkuus. Jo välittömästi taistelun jälkeen oli 18. divisioonan komentaja eversti Aaro Pajari myöntänyt Rätölle 1. luokan Vapaudenmitalin.


title: Vilho Rättö

text: Rättö eteni reservissä ylikersantiksi, joksi hänet ylennettiin 20. marraskuuta 1968.


title: Nicole Vaidišová

text: Nicole Vaidišová (s. 23. huhtikuuta 1989 Nürnberg, Saksa) on tšekkiläinen tennispelaaja. Hänen parhaat saavutuksensa Grand Slam -turnauksissa on pääsy välieriin Ranskan avoimissa 2006 ja Australian avoimissa vuonna 2007.


title: Nicole Vaidišová

text: Tšekkiläinen Vaidišová eli ensimmäiset elinvuotensa Saksassa ennen muuttoa Tšekkiin kuuden vuoden iässä. Hän aloitti tenniksen peluun samassa iässä äitinsä opastuksella. Vaidišová, Nick Bollettierin kuuluisan tennisakatemian kasvatti, debytoi ITF-kiertueella lokakuussa 2003 Plzeňissä Tšekissä, jossa hän korjasi turnausvoiton lyötyään loppuottelussa Andrea Hlaváčkován luvuin 7–6, 6–4. Hän jatkoi kovia otteita myös kahdessa seuraavassa ITF-turnauksessaan, jotka pelattiin helmikuussa 2004. Hän eteni Midlandin turnauksessa loppuotteluun, mutta joutui taipumaan kahdessa erässä (6–2, 6–4) Jill Craybasille. Viikko Midlandin turnauksen jälkeen hän voitti Columbusin turnauksen lyötyään loppuottelussa Kiinan Shuai Pengin luvuin 7–6, 7–5. Ennen Midlandin ja Columbusin turnauksia Vaidišová oli edennyt sekä nelinpelin että kaksinpelin loppuotteluun Australian avointen juniorien turnauksissa; hän hävisi kaksinpelin loppuottelussa Israelin Shahar Pe'erille luvuin 6–1, 6–4 ja nelinpelin loppuottelussa Veronika Chvojkován kanssa Sheng-Nan Sunille ja Chan Yung-janille luvuin 7–5, 6–3.


title: Nicole Vaidišová

text: Columbusin voiton jälkeen Vaidišová siirtyi WTA-kiertueelle. Hän eteni maaliskuussa 2004 Acapulcon WTA-turnauksen puolivälieriin, joissa hän hävisi Flavia Pennettalle. Hän osallistui kesällä Ranskan avointen ja Wimbledonin karsintaan, muttei onnistunut pääsemään pääsarjaan; Ranskan avoimissa hän putosi karsinnan kolmannella kierroksella ja Wimbledonissa karsinnan ensimmäisellä kierroksella. Elokuussa, ollessaan vasta 15-vuotias, hän otti Vancouverin WTA-turnauksen voiton lyötyään loppuottelussa Laura Granvillen luvuin 2–6, 6–4, 6–2. Vancouverin turnaus lukeutuu WTA:n portaikossa Tier V –luokkaan eikä osallistujien joukossa ollut tuolloisia maailman kärkipelaajia. Vaidišová osallistui Vancouverin voittonsa jälkeen Yhdysvaltain avointen karsintaan ja pääsi turnauksen pääsarjaan voitettuaan kolme karsintaottelua; itse pääsarjassa tie nousi kuitenkin pystyyn jo ensimmäisellä kierroksella Justine Henin-Hardennea vastaan. Lokakuussa hän otti Taškentin WTA-turnauksen voiton kukistettuaan loppuottelussa Ranskan Virginie Razzanon luvuin 5–7, 6–3, 6–2. Taškentin voitto nosti hänet maailmanlistan 80:n parhaan pelaajan joukkoon, ennen sitä hän oli ollut sijalla 103. Hän myös päätti kauden 80:n parhaan pelaajan joukossa.


title: Nicole Vaidišová

text: Vuoden 2005 alussa Vaidišová eteni Australian avoimissa kolmannelle kierrokselle, jolla matka katkesi tappioon Lindsay Davenportille. Toukokuussa Vaidišová eteni Istanbulin Tier III –luokan WTA-turnauksen loppuotteluun, jossa hän hävisi Venus Williamsille kahdessa erässä (6–3, 6–2). Hän eteni kesällä Ranskan avoimissa toiselle kierrokselle ja Wimbledonissa kolmannelle kierrokselle. Elokuussa hän eteni Torontossa toista kertaa kauden aikana Tier I –luokan turnauksen puolivälieriin; hän oli pelannut huhtikuussa Charlestonin turnauksen puolivälierissä. Torontossa hänen matkansa katkesi tappioon Justine Henin-Hardennelle ja Charlestonissa tappioon Patty Schnyderille. Toronton turnauksen jälkeen vuorossa oli Yhdysvaltain avoin tennisturnaus, jossa hän eteni neljännelle kierrokselle. Lokakuun alussa Vaidišová otti kolme turnausvoittoa peräkkäin, ensin Soulissa ja sitten Tokiossa ja Bangkokissa. Soulin turnauksen loppuottelussa hän löi Serbian Jelena Jankovićin kahdessa erässä (7–5, 6–3), Tokiossa hän voitti Ranskan Tatiana Golovinin luvuin 7–6, 3–2 (Golovin joutui luovuttamaan toisessa erässä akillesjännevamman vuoksi) ja Bangkokissa hän löi loppuottelussa Venäjän Nadja Petrovan kolmessa erässä (3–6, 6–0, 7–6). Vaidišová nousi Tokion voiton jälkeen ensimmäistä kertaa urallaan maailmanlistan kahdenkymmenen parhaan pelaajan joukkoon, sijalle 18, ja paransi sijoitustaan vielä pykälällä Bangkokin voiton jälkeen.


title: Nicole Vaidišová

text: Vuonna 2006 Vaidišová otti yhden turnausvoiton. Hän voitti Strasbourgin massakentillä toukokuun lopussa pelatun turnauksen loppuottelussa Shuai Pengin kahdessa erässä luvuin 7–6, 6–3. Strasbourgin turnauksen jälkeen hän eteni kesäkuussa kauden toisessa Grand Slam -turnauksessa, Ranskan avoimissa, välieriin, joissa hän hävisi Venäjän Svetlana Kuznetsovalle kolmessa erässä. Hän oli voittanut turnauksen aiemmilla kierroksilla muun muassa turnauksen ykkössijoitetun Amélie Mauresmon ja entisen maailmanlistan ykkösen Venus Williamsin. Vaidišová voitti Kuznetsova-ottelun ensimmäisen erän luvuin 7–5 ja johti toista jo 5–3, mutta sortui omassa syöttövuorossaan hermoiluun ja hävisi erän lopulta katkaisupelin jälkeen 6–7; kolmannen erän Kuznetsova vei selvin luvuin 6–2. Kauden ensimmäisessä Grand Slam -kisassa, Australian avoimissa, Vaidišová eteni neljännelle kierrokselle, jolla hän kärsi tappion Mauresmoa vastaan. Wimbledonissa hän eteni niin ikään neljännelle kierrokselle ja Yhdysvaltain avoimissa kolmannelle kierrokselle. Ranskan avointen lisäksi Vaidišován matka katkesi välieriin myös viidessä muussa kaksinpeliturnauksessa, tammikuussa Sydneyssä, heinäkuussa Stanfordissa, elokuussa San Diegossa, lokakuussa Moskovassa ja samassa kuussa Linzissä. Näistä turnauksista arvostetuimmat olivat San Diegon ja Moskovan turnaukset, kumpikin Tier I -luokan turnauksia. Sydneyssä hänen semifinaalivastuksensa oli Francesca Schiavone, Stanfordissa ja San Diegossa Kim Clijsters ja Moskovassa ja Linzissä Nadja Petrova. Elokuussa 2006 Vaidišová saavutti sijan yhdeksän WTA:n kaksinpelin maailmanlistalla, mikä oli tuohon mennessä hänen uransa paras.


title: Nicole Vaidišová

text: Kausi 2007 alkoi Vaidišoválta hyvin, sillä hän selviytyi välieriin Tier 2 -tason Medibank International -turnauksessa Sydneyssä. Hän kärsi semifinaalissa 4–6, 6–4, 4–6 tappion Jelena Jankovićille. Australian avoimissa Vaidišová sivusi uransa parasta Grand Slam -saavutusta etenemällä välieriin. Hän pudotti jatkosta muun muassa Katarina Srebotnikin, Jelena Dementjevan ja Lucie Šafářován ennen kuin tuleva mestari Serena Williams voitti hänet 7–6, 6–4. Ranskan avoimissa Vaidišová selviytyi puolivälieriin, joissa hävisi Jelena Jankovićille 3–6, 5–7. Wimbledonissa Vaidišová pudotti neljännellä kierroksella hallitsevan mestarin Amélie Mauresmon, mutta menetti puolivälieräottelussa Ana Ivanovićia vastaan kolme ottelupalloa häviten 6–4, 2–6, 5–7. Wimbledonin jälkeen Vaidišová joutui pitämään kaksi kuukautta taukoa mononukleoosin vuoksi. Hän palasi kentille US Openissa, jossa putosi jatkosta kolmannella kierroksella hävittyään Shahar Pe'erille 4–6, 6–3, 6–7 (5–7). Myöhemmin syksyllä hän eteni Zürichin turnauksessa välieriin, joissa hävisi Justine Heninille 6–3, 3–6, 5–7. Kauden aikana Vaidišová selviytyi lisäksi puolivälieriin Indian Wellsin, Eastbournen ja Moskovan turnauksissa. Hän saavutti 14. toukokuuta uransa toistaiseksi korkeimman rankingsijoituksen, seitsemännen tilan. Kauden päätteeksi hän oli maailmanlistalla kahdestoista.


title: Nicole Vaidišová

text: Vuoden 2008 aluksi Vaidišová uusi edellisvuotisen välieräpaikkansa Medibank International -kilpailussa – puolivälierissä hän voitti ranking-kolmosen Jelena Jankovićin. Australian avoimissa hän hävisi 4. kierroksella Serena Williamsille ja Ranskan avoimissa 1. kierroksella Iveta Benešoválle. Wimbledonissa hän voitti kahdeksanneksi sijoitetun Anna Tšakvetadzen neljännellä kierroksella mutta hävisi puolivälierissä sijoittamattomalle Zheng Jielle.


title: Nicole Vaidišová

text: Vaidišová ilmoitti vuonna 2010, vain 20 vuoden iässä lopettavansa uransa. Syyksi hän kertoi kyllästymisen lajiin.


title: Nicole Vaidišová

text: Vaidišová palasi ammattilaiskentille vuoden 2014 syyskuussa saatuaan villin kortin Albuquerquen 75 000 Yhdysvaltain dollarin arvoisen ITF-turnauksen pääsarjaan. Paluuottelussaan hän voitti Kazakstanin Sesil Karatantševan (WTA 191) luvuin 6–3, 6–4.


title: John Stockton

text: John Houston Stockton (s. 26. maaliskuuta 1962 Spokane, Washington) on yhdysvaltalainen entinen koripalloilija.


title: John Stockton

text: Stocktonia pidetään yhtenä kaikkien aikojen parhaista takamiehistä. Hänellä on eniten syöttöjä ja pallonriistoja NBA:n historiassa. Stockton edusti koko uransa ajan Utah Jazzia. Häntä pidetään yhtenä parhaista ilman mestaruutta jääneistä pelaajista.


title: John Stockton

text: Utah Jazz varasi Stocktonin vuoden 1984 varaustilaisuudessa kuudentenatoista pelaajana. Tätä ennen hän pelasi Gonzagan yliopistossa.


title: John Stockton

text: Stockton edusti Utah Jazzia vuodet 1984–2003. Hän tuli tunnetuksi erityisesti yhteispelistään Karl Malonen kanssa. Utah selviytyi finaaleihin vuosina 1997 ja 1998. Jazz hävisi kuitenkin molemmilla kerroilla Chicago Bullsille.


title: John Stockton

text: Stockton voitti NBA:n syöttökuninkuuden yhdeksän kertaa. Hänellä on hallussaan myös yhden kauden syöttöennätys.


title: John Stockton

text: Yhdysvaltain maajoukkueessa Stockton voitti kaksi olympiakultaa. Ensimmäisen kerran hän voitti kultaa 1992 kesäolympialaisissa Barcelonassa. Stockton oli tuolloin alkuperäisen Dream Teamin jäsen yhdessä muun muassa Larry Birdin, Magic Johnsonin ja Michael Jordanin kanssa. Toisen kerran hän voitti kultaa 1996 kesäolympialaisissa Atlantassa.


title: John Stockton

text: Vuonna 2009 Stockton valittiin Basketball Hall of Fameen. Samaan aikaan Hall of Fameen valittiin hänen Dream Team -joukkuetoverinsa Michael Jordan ja David Robinson, hänen Utahin aikainen valmentajansa Jerry Sloan sekä valmentaja C. Vivian Stringer.


title: Eero Tommila (näyttelijä)

text: Eero Tommila (s. 1984) on suomalainen näyttelijä, joka näytteli televisiosarjassa "Salatut elämät" Sauli Kivirantaa vuosina 2003–2005. Eero Tommila on näytellyt myös elokuvassa "FC Venus". Nykyään hän on yksi Karstulan kesäteatterin näyttelijöistä.


title: Eero Tommila (näyttelijä)

text: Tommila on käynyt Kallion ilmaisutaidonlukion ja vuonna 2005 hän aloitti opinnot Helsingin yliopiston englannin kielen laitoksella. Kesällä 2007 Eero Tommila sekä osa muista entisiä Salatut elämät -näyttelijöitä esiintyivät Karstulan kesäteatterissa näytelmässä Emmauksen tiellä.


title: Puerta del Sol

text: Puerta del Sol () on yksi Espanjan pääkaupungin Madridin tunnetuimpia ja vilkkaimpia aukioita. Aukiolla yhtyy kymmenen katua, joista suurimmat ovat kaupungintalonkin ohitse kulkeva "Calle Mayor" ja Madridin liike-elämän keskus "Calle de Alcalá".


title: Puerta del Sol

text: Puerta del Sol oli alun perin yksi Madridia 1400-luvulla ympäröineen muurin porteista. Nimensä portti sai sijainnistaan: se oli kohti itää, josta aurinko nousee. Alkuperäinen portti purettiin vuonna 1570. 1600-luvusta 1800-luvulle alue oli tärkeä kauppapaikka. Nykyisen puoliympyräisen muotonsa aukio sai vuosina 1857–1862, kun useita ympäröiviä rakennuksia purettiin.


title: Puerta del Sol

text: Aukion eteläpuolella on ranskalaisen arkkitehdin Jaime Marquet'n vuosina 1766–1768 postitaloksi rakennuttama "Casa de Correos". Francon diktatuurin aikana rakennuksessa toimivat Espanjan sisä- ja turvallisuusministeriö, ja nykyään se on Madridin aluehallinnon käytössä. Muita Puerta del Solin nähtävyyksiä ovat muun muassa Madridin symboleja, karhua ja mansikkapuuta (espanjaksi "el oso y el madroño") kuvaava veistos sekä kuningas Kaarle III:n ratsastajapatsas. Puerta del Solilla sijaitsee myös Espanjan maantieverkon nollapiste: hallintorakennuksen edessä on laatta, josta mitataan etäisyydet maan muihin kaupunkeihin.


title: Puerta del Sol

text:
Uudenvuodenaattona aukiolle kokoontuu tuhansittain ihmisiä ottamaan vastaan tulevaa vuotta. Perinteenä on, että hallintorakennuksen kello lyö 12 kertaa ennen puoltayötä ja juhlijat yrittävät nielaista viinirypäleen jokaisella lyönnillä. Niille, jotka tehtävässä onnistuvat, on tiedossa menestyksekäs vuosi. Tapahtuma on televisioitu vuodesta 1962 lähtien.
Puerta del Sol on ollut osallisena useissa historiallisissa tapahtumissa. Näihin kuuluvat muun muassa kuningas Ferdinand VII:n kruunajaiset vuonna 1812, pääministeri José Canalejasin murha vuonna 1912 ja Espanjan toisen tasavallan julistaminen vuonna 1931.


title: Puerta del Sol

text: Madridin metron asema, Sol, palvelee aluetta.


title: Kauluskaija

text:
Kauluskaija ("Psittacula krameri") on kaijalaji, joka on myös suosittu lemmikkilintuna.
Kauluskaijan entinen virallinen nimi oli aleksanterinkaija. Muita nimityksiä ovat kaulanauhapapukaija, kaulanauhaparakiitti ja sepelpapukaija.


title: Kauluskaija

text: Isokauluskaijoja pidettiin lemmikkeinä jo Aleksanteri Suuren aikaan (356–322 eaa.). Aleksanteri itse oli ihastunut näihin papukaijoihin ja omisti niitä useampia. Siitä tulee lajin nimitys aleksanterinkaija.


title: Kauluskaija

text: Kauluskaija on solakka ja pitkäpyrstöinen lintu. Se on väriltään suurimmaksi osaksi vihreä. Niskassa ja selässä on turkoosin vivahteita. Siipien alla on keltaista. Siivet ja pyrstö ovat muuta ruumista tummempia. Koiraan kaulaa kiertää ruusunpunainen, edestä musta rengas, joka ilmestyy sille noin 2–3 vuoden iässä. Naaraalla tätä rengasta ei ole. Nokka on väriltään punainen, jalat ovat harmaat. Poikasen iirikset ovat harmaat ja nokka vaaleamman värinen. Kauluskaija on 40–45 cm pitkä alalajista riippuen (pyrstö on noin puolet pituudesta). Siipikärkiväli noin 35 cm.


title: Kauluskaija

text: Kauluskaija voidaan jakaa neljään alalajiin: afrikankauluskaija ("Psittacula krameri krameri"), intiankauluskaija ("Psittacula krameri manillensis"), neumanninkauluskaija ("Psittacula krameri borealis") ja abessiniankauluskaija ("Psittacula krameri parvirostis")


title: Kauluskaija

text: Kauluskaijan alkuperäinen esiintymisalue sijaitsee Afrikan keskiosassa Sahelin alueen eteläpuolella sekä Intian niemimaalla ja Kaakkois-Aasiassa. Karanneet lemmikit ovat muodostaneet elinvoimaisia kaupunkipopulaatioita, Euroopassa muun muassa Isoon-Britanniaan, Belgiaan, Hollantiin, Saksaan, Ranskan Pariisiin ja Espanjan Barcelonaan, Yhdysvalloissa Floridaan, Kaliforniaan ja Havaijille, sekä Aasiassa muun muassa Israeliin, Japaniin ja Teheraniin. Laji on tavattu luonnossa myös Suomessa.


title: Kauluskaija

text: Kauluskaijan alkuperäistä elinympäristöä ovat trooppiset metsät, lauhkean vyöhykkeen metsät, suot ja mangrovealueet ja asutetut seudut. Karanneista lemmikeistä muodostuneet paikalliset populaatiot elävät pääasiassa kaupunkien puistoissa ja puistokaduilla.


title: Kauluskaija

text: Laji on sukukypsä 2–3-vuotiaana. Pesiminen aloitetaan hyvin varhain, joskus jopa tammikuussa. Naaras munii 3–4 munaa, joita haudotaan 22–26 vrk. Haudonnan aikana koiras syöttää naarasta. Molemmat vanhemmat osallistuvat poikasten hoitoon.


title: Kauluskaija

text: Luonnonvaraiset kauluskaijat syövät hedelmiä, vihanneksia, silmuja, pähkinöitä, siemeniä ja marjoja. Suurina parvina ruokaillessaan ne saattavat aiheuttaa vahinkoa viljelyksille.


title: Kauluskaija

text: Lemmikkien ravinnosta pääosan muodostavat pelletit ja siemensekoitukset. Lisäksi tulee antaa monenlaisia vihanneksia, hedelmiä ja marjoja. Ruokinnassa tulee olla tarkkana, että linnun ruokavalio on varmasti riittävän monipuolinen. Silloin tällöin voi tarjota myös raejuustoa, pilttejä ym. Raikasta vettä tulee olla koko ajan saatavilla. Avokado, suklaa ja alkoholi ovat myrkkyä linnuille. Tarvitsemansa kalkin lintu saa kalkkikivestä, -rouheesta tai seepiansuomusta.


title: Kauluskaija

text: Vilkas, utelias ja seurallinen. Hyvin äänekäs. Voi kesyyntyä, jos totutus aloitetaan nuorena, mutta kesyyntyminen on yksilöllistä. Kauluskaijat eivät muodosta luonnossa niin vahvaa parisidettä kuin monet muut papukaijat, eivätkä välttämättä sen takia kiinny ihmiseenkään. Laji voi oppia puhumaan. Eräs yksilö on oppinut jopa yli 250 sanaa, mutta tämä on hyvin harvinaista ja yksilöllistä. Jotkut oppivat helposti, toiset eivät opi koskaan.


title: Kauluskaija

text: Kauluskaija tarvitsee paljon virikkeitä. Varsinkin värikkäät lelut ovat mieluisia. Leluja valitessa pitää kuitenkin muistaa, että tällä linnulla on todella vahva nokka. Kauluskaijat ovat taitavia lentäjiä ja ne lentävät mielellään. Niiden pitää päästä lentämään päivittäin. Jos lintu ei saa olla koko päivää vapaana, mikä olisi parasta, on häkin oltava riittävän suuri, jotta lintu saa suoristettua siipensä siellä.


title: Kauluskaija

text: Intiankauluskaijasta ("P. k. manillensis") on jalostettu useita värimuotoja. Tällaisia värejä ovat mm. kaneli, sininen, ino, violetti, clearhead, harmaa, opaliini, kirjava, keltainen ja valkoinen.


title: Kevytmoottoripyörä

text: Kevytmoottoripyörä on moottoripyörä, jonka sylinteritilavuus on yli 50 cm mutta korkeintaan 125 cm. Kevytmoottoripyöriksi lasketaan myös mopot, joiden kuutiotilavuus on 50 cm tai sen yli, mutta huippunopeus vähintään 65 km/h.


title: Kevytmoottoripyörä

text: Kevytmoottoripyörän puhekielisiä nimityksiä ovat "kevari", "piikki" ja "satapiikki". Satapiikki viittaa kuutioihin, joiden määrä on yhteensä sata + piikki (=125). Ajan myötä nimi on lyhentynyt puhekielessä pelkäksi piikiksi.


title: Kevytmoottoripyörä

text: Kevytmoottoripyörä on tilastojen mukaan turvallisempi ajoneuvo kuin mopo.


title: Kevytmoottoripyörä

text: Kevytmoottoripyörän kuljettamiseen oikeuttaa ajokorttiluokka A1, jonka voi suorittaa 16-vuotiaana. Kortin saaminen edellyttää teoriakokeen, käsittelykokeen sekä ajokokeen läpäisemistä. Kevytmoottoripyöräkortilla saa kuljettaa korkeintaan 11 kW (14,96 hv) tehoista pyörää. A1-kortilla voi myös kuljettaa mopomönkijää, mopoautoa, moottorikelkkaa ja traktoria laillisesti. A1-luokan ajokortilla ei kuitenkaan saa kuljettaa liikennetraktoria.


title: Kevytmoottoripyörä

text: Ennen vuotta 2013, kortin haltijan täyttäessä 18 vuotta hän sai oikeuden luokan A korttiin (pyörän tehot korkeintaan 25 kW ja teho-painosuhde korkeintaan 0,16 kW/kg). Kun A-luokan ajokortti oli ollut voimassa kaksi vuotta, oli kortin haltijalla lupa siirtyä ajamaan mitä moottoripyörää tahansa. Korttiluokka on tämän jälkeen puhekielessä ”rajoittamaton A” tai ”iso A”. Nykyään moottoripyörän kortti on jaettu kolmeen osaan; A1, A2 ja A. A1-kortti on kevytmoottoripyörään vaadittava kortti. A1-kortilla saa ajaa sellaista ajoneuvoa, joka on korkeintaan sylinteritilavuudeltaan 125 cm. Tehopainosuhde saa olla korkeintaan 0,1kW/kg. A2 puolestaan oikeuttaa ajamaan sellaista moottoripyörää, jonka tehopainosuhde on korkeintaan 0,2kW/kg, tehoiltaan 35kW tai alle, ja moottoripyörää ei saa olla kuristettu tehoiltaan yli kaksi kertaa 35kW. A-kortti on täysin rajoittamaton.


title: Kevytmoottoripyörä

text: Trafilta lainattua tekstiä:


title: Kevytmoottoripyörä

text: A1-luokka - kevari


title: Kevytmoottoripyörä

text: A2-luokka - teholtaan rajoitettu moottoripyörä


title: Kevytmoottoripyörä

text: A-luokka - moottoripyörä


title: Pro Fide

text: Pro Fide on kauniaislainen viiden miehen suomalainen gospelyhtye, jonka jäseniä yhdistää halu soittaa rockia fiiliksellä, taidolla ja evankeliumin puolesta.


title: Pro Fide

text: Alun perin turkulainen yhtye syntyi jo vuonna 1966, koska silloinkin kristityt nuoret miehet halusivat soittaa rockia, jossa on hyvä sanoma. Kukaan nykyisistä soittajista ei ollut vielä syntynyt alkuperäisen yhtyeen aloittaessa, mutta sama palo musiikin tekemiseen ja työhön uskon puolesta jatkuu edelleen. Alkuperäiskokoonpanoon kuuluivat veljekset Matti ja Tuomo Vanhanen, sekä serkkunsa Seppo Vanhanen, Hannu Nyman (Marzi Nymanin isä) ja Jouni Ilmolahti. Yhtyeen tarinan alkaessa syksyllä 1966 nuorin jäsenistä oli vasta 13 ja vanhin 15 vuotta. Alkuun kitara- ja lauluryhmänä toiminut porukka harjoitteli ja esiintyi Turun katulähetyksen suojissa. Myöhemmin Pro Fide muutti Heikki Haatajan kutsumana Kauniaisiin Suomen Raamattuopiston työyhteyteen, jonka nuorisotyön osana yhtye toimii edelleen.


title: Pro Fide

text: Tänä päivänä Pro Fiden musiikkityyli on popahtavaa melodista rockia progevaikutteilla ja laulut kertovat kristityn elämästä ja uskon peruskysymyksistä. Yhtye keikkailee muun muassa seurakunnissa, kouluissa ja varuskunnissa.


title: Pro Fide

text: Pro Fide on niin kutsuttua vanhaa gospel-kaartia, kuten myös muun muassa Exit, Kajo ja The Road, jotka ovat soittaneet jo 1980-luvulta lähtien. Edellä mainituista poiketen Pro Fiden kokoonpano on vuosien varrella useasti muuttunut ja siinä on vaikuttanut jo lähes 40 jäsentä. Tunnetuimpia yhtyeessä mukana olleita muusikoita ovat Mikko Kuustonen, Juha Kela (Anssi Kelan isä) ja Jouko Kantola.


title: Pro Fide

text: 50-vuotisen olemassaolonsa kunniaksi yhtye on julkaissut Sattumaa? -nimisen levyn ja kiersi Suomea juhlakonserttien merkeissä. Kiertue huipentui joulukuussa 2016 Helsingin Savoy-teatterissa järjestettävään konserttiin. Siellä lavalle nousi monia yhtyeessä eri vuosikymmeninä vaikuttaneita muusikoita yhdessä nykyisen kokoonpanon kanssa.


title: Pro Fide

text: Lisäksi Pro Fide soittaa Mikko Kuustosen vuonna 1979 ilmestyneellä soololevyllä "Jää Kuuntelemaan".


title: Kristian Smeds

text: Tomi Kristian Smeds (s. 1. joulukuuta 1970 Tornio) on suomalainen teatteriohjaaja ja näytelmäkirjailija.


title: Kristian Smeds

text: Kristian Smeds opiskeli vuosina 1990–1995 Teatterikorkeakoulussa dramaturgian koulutusohjelmassa ja oli vuonna 1996 perustamassa Teatteri Takomoa, jonka taiteellisena johtajana hän toimi 1996–2001. Vuonna 2001 hänet valittiin Kajaanin kaupunginteatterin johtajaksi, jonka tehtävän hän jätti vuonna 2004. Vuonna 2007 hän perusti kansainvälisen omaa nimeään kantavan Smeds Ensemble -teatteriryhmän. Suomen lisäksi hän on ohjannut mm. Virossa, Liettuassa ja Belgiassa. Hänen ohjauksensa ovat vierailleet kansainvälisesti Belgiassa, Virossa, Ranskassa, Saksassa, Liettuassa, Latviassa, Unkarissa, Norjassa, Itävallassa sekä Ruotsissa.


title: Kristian Smeds

text: Vuonna 2005 Kustannusyhtiö Tammi julkaisi Annukka Ruuskasen ja Kristian Smedsin kirjan "Kätketty näkyväksi: Mielikuvituksen ja toden tilat Kristian Smedsin teatterissa".


title: Kristian Smeds

text:
Vuoden 2007 marraskuussa sai ensiesityksensä Smedsin ohjaama ja sovittama teatteriversio Väinö Linnan "Tuntemattomasta sotilaasta".
Smedsin "Tuntematonta sotilasta" esitettiin Suomen Kansallisteatterissa vuosina 2007–2009 yhteensä 122 kertaa ja siihen myytiin 73265 lippua. Suomen Kansallisteatteri, Yle Teema ja Yle Draama tuottivat Smedsin "Tuntemattomasta" TV-version, joka oli osa Tutkivan teatterityön keskuksen Teatteri mediana -hanketta. TV-versio ensi-esitettiin Yle Teema -kanavalla helmikuussa 2009.


title: Kristian Smeds

text: Vuoden 2009 helmikuussa sai ensiesityksensä Smedsin kirjoittama ja ohjaama kansainvälinen tuotanto "Mental Finland" Belgian kuninkaallisessa flaamilaisessa kansallisteatterissa (KVS). Esityksessä oli mukana joukko eturivin suomalaisia teatterintekijöitä, mm. Kalle Holmberg, Hannu-Pekka Björkman, Tommi Korpela, Janne Reinikainen sekä Tarja Heinula. "Mental Finland" -esitys vieraili Belgian lisäksi mm. Helsingissä, Vilnassa, Strasbourgissa sekä Linzissä.


title: Kristian Smeds

text: Lokakuussa 2010 julkistettiin Kristian Smedsille vuonna 2011 myönnetty merkittävä eurooppalainen teatteripalkinto, XII Europe Prize New Theatrical Realities, ensimmäisenä teatterintekijänä Pohjoismaissa.


title: Kristian Smeds

text: Vuonna 2017 Smeds valittiin Teatterikorkeakoulun näyttelijätaiteen professoriksi viisivuotiskaudelle 2018–2023. Hän on aiemminkin vieraillut oppilaitoksen opettajana.


title: Kristian Smeds

text: Kristian Smeds vaikuttaa myös rumpalina Houkka Bros -yhtyeessä.


title: Isaac Luria

text: Isaac Luria (1534 – 5. elokuuta 1572) oli juutalainen opettaja ja mystikko, jonka uskottiin joidenkin mielestä olevan messias. Häntä pidetään juutalaisen kabbalan perustajana, sen nykyaikaisessa muodossa. Nykyaikaista juutalaista mystiikkaa kutsutaan usein luriaaniseksi kabbalaksi.


title: Isaac Luria

text: Heprean kielessä Luriaa kutsutaan nimellä יצחק לוריא, Yitzhak Luria tai Yitzhak ben Solomon Ashkenazi, ja hänet tunnetaan myös nimellä Isaac Ashkenazi, Ha-Ari tai Ari ("Leijona") sekä "meidän mestari rabbi Isaak".


title: Isaac Luria

text: Luria on määritellyt opettamassaan uskonnollisessa järjestelmässä Sefirotin. Se tunnetaan paremmin nimellä kabbalalistinen elämänpuun. Sefirotiin liittyvä opetus kuuluu juutalaisen kabbalistisen uskontosuuntauksen perusteisiin.


title: Johannes Nepomukilainen

text: Pyhä Johannes Nepomukilainen () on Tšekin suojelupyhimys, jonka muistopäivää vietetään 16. toukokuuta. Hän syntyi 1330- tai 1340-luvulla Böömissä ja kuoli marttyyrinä 20. maaliskuuta 1393.


title: Johannes Nepomukilainen

text: Vuonna 1393 arkkipiispa julisti yhden kuningas Venceslaus IV:n (tšekiksi Václav, saksaksi Wenzeslaus) suosikeista kirkonkirkoukseen ja esti kuninkaan aikeet tehdä Prahasta uusi hiippakunta. Ylivikaari Johannes otettiin kiinni piispan kätyrinä ja kuningas kidutti häntä tulella. Estääkseen kidutusta paljastumasta kuningas heitätytti Johanneksen Vltava-jokeen Kaarlensillalta. Muutamian kuukausia myöhemmin joki kuivui ja ruumis löydettiin ja haudattiin Pyhän Vituksen katedraaliin. Böömin katolilaiset kunnioittivat häntä marttyyrina.


title: Johannes Nepomukilainen

text: Kronikoitsija Thomas Ebendorfferusin mukaan puolestaan Johannes oli Böömin kuningattaren Sofian rippi-isä ja kieltäytyi paljastamasta rippisalaisuutta kuninkaalle. Tämä vuoksi kuningas vangitsi hänet luolaan kidutettavaksi. Kidutuksen lopettamiseksi Johannes myöntyi lopulta paljastamaan rippisalaisuuden yhden sielulle. Kun pyyntöön suostuttiin Johannes käski kaikki ulos kertoakseen asiasta kuninkaan koiralle. Raivostunut kuningas määräsi kidutusta jatkettavaksi ja yöllä ruumis heitettiin jokeen. Tämä julistettiin virallisesti vääräksi vuonna 1961.


title: Johannes Nepomukilainen

text: Hussilaiset keskeyttivät katolisen pyhimyskultin vuosisadoiksi, mutta se elpyi jälleen Böömin uudelleenkatolisoinnin yhteydessä kolmikymmenvuotisen sodan jälkeen.


title: Johannes Nepomukilainen

text: Vuonna 1719 Prahan arkkipiispa määräsi arkun avattavaksi kanonisoinnin aloittamiseksi. Tuolloin havaittiin Johannes Nepomukilaisen kielen säilyneen mädäntymättömänä 350 vuotta hänen kuolemastaan. Koska Johannes tunnettiin juuri vaikenemisestaan, tätä pidettiin ihmeenä. Vuonna 1721 hänet julistettiin autuaaksi ja pyhäksi 1729.


title: Pyhä Patrick

text: Pyhä Patrick (, ) (k. 17. maaliskuuta 461) on Irlannin suojeluspyhimys, jonka ansioksi on nimetty kristinuskon vakiinnuttaminen Irlantiin 400-luvulla. Pyhä Patrick on myös Nigerian suojelupyhimys sekä insinöörien ja karkotettujen suojelupyhimys. Hänen muistopäivänsä on 17. maaliskuuta, joka tunnetaan Pyhän Patrickin päivänä. Pyhän Patrickin päivä on Irlannin kansallispäivä, jota juhlitaan, paitsi Irlannissa, myös muualla maailmassa irlantilaisten keskuudessa. Esimerkiksi Yhdysvalloissa Pyhän Patrickin päivää juhlitaan yleensä suurellisesti.


title: Pyhä Patrick

text: Pyhä Patrick oli luultavasti kotoisin Kilpatrickista Skotlannista. Tosin Patrickin syntymäpaikaksi on myös arveltu Ison-Britannian länsirannikkoa ja Ranskan pohjoisrannikkoa. Hän joutui rosvojen kaappaamaksi ja orjaksi Irlantiin. Orjuudessa hänestä tuli harras kristitty. Hän pakeni, opiskeli luostarissa Ranskassa ja palasi Irlantiin käännytystyöhön ja järjesti kirkolliset olot.


title: Pyhä Patrick

text: Perimätietojen mukaan Pyhä Patrick syntyi Kilpatrickissa Skotlannissa lähellä Dumbartonia 385–390 jaa. Hänen alkuperäisen nimensä uskotaan olevan joko Maewyn Succat tai Magonus Sucatus. Patrick syntyi mitä todennäköisimmin uskonnolliseen perheeseen ja hänen isoisänsä oli pappi. Patrick ei kuitenkaan ollut nuorena erityisen uskonnollinen henkilö.


title: Pyhä Patrick

text:
16-vuotiaana Patrickin ryöstivät irlantilaiset merirosvot, jotka myivät hänet Irlantiin Darliadaan nykyiseen Antrimiin eräälle paikalliselle heimopäällikkö Michulle orjaksi. Patrick toimi orjuudessa paimenena kuuden vuoden ajan. Näiden kuuden vuoden aikana Patrick opetteli täydellisesti keltin kielen, jolla loppujen lopuksi käännytti Irlannin kristinuskoon. Patrick perehtyi myös druidismiin tänä aikana orjuuttajansa Michun kautta, joka oli druidipappi.
Perimätiedon mukaan Patrick näki enneunen, jossa Herra ilmestyi hänelle ja käski Patrickia pakenemaan etelään, jossa tätä odottaisi laiva pakoa varten. Patrick pakeni Wexfordin kaupunkiin, josta hän pakeni veneen avulla orjuutta Ranskaan. Ranskassa Patrick opiskeli papiksi ja valmistui Lérinsistä. Luostarissa viettämänsä elämän aikana Maewyn vakuuttui siitä, että hänet oli valittu käännyttämään irlantilaiset pakanat kristinuskoon. Hän otti itselleen myös kristillisen Patrick-nimen.


title: Pyhä Patrick

text: Auxerren luostari oli päättänyt lähettää lähetyskunnan pakanalliseen Irlantiin, jonka johtajaksi valittiin Pyhä Palladius. Palladius ei kuitenkaan koskaan päässyt Irlantiin, vaan hänet siirrettiin Skotlannin piispaksi. Tämän seurauksena Pyhä Patrick sai Irlannin piispan arvonimen. Paavi Celestinus I vihki Patrickin piispaksi vuonna 432 ja yhdessä pienen kannattajajoukon kanssa hän matkusti Irlantiin luultavasti kesällä 433 aloittaakseen käännytystyönsä.


title: Pyhä Patrick

text: Irlannissa Patrick sai vastaansa saaren mahtavimman miehen Laoghairen, Taran kuningaskunnan kuninkaan. Maan katoliset tiesivät, että tämän avulla Irlanti pystyttäisiin yhdistämään yhdeksi katoliseksi valtioksi. Legendan mukaan heti ensimmäiseksi Irlantiin saavuttuaan Patrick sytytti kannattajineen valtavan tulen kevään alkamisen merkiksi saadakseen huomiota. Tulen sytyttäminen ennen kuningasta oli nimittäin tuohon aikaan kiellettyä Vihreällä saarella. Saman legendan mukaan Patrick rauhoitti kuninkaan maltillisuudellaan ja oveluudellaan. Patrick selitti kuninkaalle kristinuskon opinkappaleita ja käytti esimerkkinä uskostaan kuuluisaa kolmilehtistä apilaa, josta tuli myöhemmin Pyhän Patrickin ja pyhän kolminaisuuden symboli. Patrickin mukaan kasvilla on vain yksi varsi, mutta kolme erillistä lehden haaraa, jotka edustavat Pyhää kolminaisuutta () eli Isää, Poikaa ja Pyhää Henkeä, jotka ovat kaikki saman kokonaisuuden erillisiä elementtejä.


title: Pyhä Patrick

text: Druidien ja muiden pakanallisten vastustuksesta huolimatta Pyhä Patrick teki lähetystyötä yli 30 vuotta Irlannissa perustaen useita kirkkoja, luostareita sekä kouluja ja käännyttäen ihmisiä katolisiksi. Patrick vetäytyi eläkkeelle Irlannin maaseudulle. Patrick kuoli maaliskuun 17. päivänä vuonna 461, ollessaan 76-vuotias. Hänet on haudattu Downpatrickiin Pohjois-Irlantiin.


title: Pyhä Patrick

text: Häneltä tunnetaan kirjoitukset "Confessio", kristillinen omaelämäkerta ja kirje Coroticukselle, jossa tuomitaan walesilaiset Irlannin kristittyjen kohtelusta.


title: Pyhä Patrick

text: Armagh'n kirja ("Book of Armagh") on kirjoitettu 800-luvulla ja kuvailee Pyhän Patrickin elämää ja lähetystyötä esikristillisessä Irlannissa.


title: Kunta- ja palvelurakenneuudistus

text: Kunta- ja palvelurakenneuudistus (PARAS-hanke) oli Vanhasen I hallituksen keväällä 2006 käynnistämä kehittämishanke. Sen tarkoituksena oli eheän kuntarakenteen muodostaminen, kuntapalvelujen tuottaminen taloudellisesti ja kuntien vastuulla olevien palvelujen tuottaminen riittävän vahvoina yksiköinä sekä rakenteellisesti että taloudellisesti.


title: Kunta- ja palvelurakenneuudistus

text: Valtioneuvostossa hanketta johti peruspalveluohjelmaa valmisteleva ministerityöryhmä. Käytännön toteutusta valmisteli ja ohjasi kunta- ja palvelurakenneryhmä, jonka puheenjohtajana oli alue- ja kuntaministeri Hannes Manninen. Mannista avusti määräaikainen poliittinen sihteeri Antti Mykkänen. Uudistukseen liittyvä laki tuli voimaan helmikuussa 2007 ja se oli voimassa vuoden 2012 loppuun. Paras-hanke kuitenkin pysäytettiin Kataisen hallituksen aikana vuonna 2011.


title: Kunta- ja palvelurakenneuudistus

text: Suomen kuntarakenne perustuu suurelta osin vuoden 1865 kunnallisasetukseen, jolla kunnat maallisena hallintoyksikkönä erotettiin 1865-1866 Suomen evankelis-luterilaisen kirkon seurakunnista. Kunta muodostui tuolloin kirkkoherran johtamista seurakunnasta yleensä kappeliseurakuntien toivomuksesta. Kaupunkien erillisyys seurakunnista on vanhempaa, peräisin keskiajalta.